Markina Xemein Esku Pelota taldekoek egin diete ohorezko pasilloa Olaizolari eta Altunari

Emozioz betetako finala ekarri du Buruz Buruko Txapelketak Bizkaia frontoira. Aurrez aurre, Olaizola II. eta Altuna III. Esperientzia eta gaztetasuna. Beste txapel bat irabazteko gogoa eta lehen buruz burukoa irabazteko ametsa. Bi pilotari handiak txalo artean atera ziren kantxara atzo [maiatzak 27, domeka], Markina Xemeingo 20 pilotari zituzten zain ohorezko pasilloan, “emozioz gainezka”. Ugaitz Perez, Markel Sololuze, Aratz Asumendi, Jon Arrazua, Aratz Goikoetxea, Unax Albizu, Mikel Maguregi, Mikel Ezpeleta, Unax Arrizabalaga, Unax Ibarzabal, Amets Alvarez, Peio Arrizabalaga, Aner Arriola, Mikel Egurrola, Aratz Martinez, Markel Calvo, Ekain Idigoras, Jokin Alvarez, Alain Basterretxea eta Joseba Mandalunizek egin zien harrera bi pilotari handiei.

Ez ahazteko eguna. Aurretik, Oinatz Bengoetxeagaz egoteko aukera eduki zuten, eta Asegarcekoek Aimar Olaizolaren fitxa profesionala eman zieten, txapeldun handiaren ibilbidea jasotzen duen fitxa amaitezina. Abel Calvo taldeko presidente eta Pello Urionabarrenetxea entrenatzaileagaz batera arratsalde-iluntze polita igaro zuten. Amezketako pilotariak ez du ahaztuko atzoko eguna (14-22 nagusitu zen); Markina Xemein Esku Pelota Taldekoek ere ez dute sekula ahaztuko.

Jokin Altuna azken beroketak egiten, Markinako pilotariak ondoan.

Argazkiak: Asegarce eta Markina Xemein Esku Pelota Taldea/Bideoa: Markina Xemein Esku Pelota Taldea


35 urteko langile bat hil da Tuteran

Behargina ez atzera ez aurrera geratu da orgatila batean. Foruzaingoak ikerketa zabaldu du ezbeharra argitzeko.

Langile bat hil da gaur, asteazkena, goizaldean, Tuterako Ziertzo Mendiak industrialdeko enpresa batean izandako lan-istripuan, orgatila batean ez atzera ez aurrera geratuta, Foruzaingoak jakinarazi duenez.

Beharginak (35 urte) Sigma Brakes enpresan egiten zuen lan, eta istripua izan eta berehala hil da. Zerbitzu medikoek ezin izan dute ezer egin haren bizitza salbatzeko. Epaileak gorpua altxatzeko agindua eman du, eta Medikuntza Legaleko Nafarroako Institutura eraman dute, autopsia egitera.

SOS Nafarroak 03:15ean jaso du istripuaren berri, eta medikuak, suhiltzaileak eta Foruzaingoaren agenteak bidali ditu. Foruzaingoak, bestalde, ikerketa abiarazi du ezbeharra argitzeko.


Zabaletak auzibidea hasi du Sanzen aurka, kalumniagatik

Autodeterminazioa eta lurraldetasuna lortzeko kaltegarria ez balitz, Aralarreko buruzagiak borroka armatuaren alde egoten jarraituko lukeela adierazi zuen Nafarroako Presidenteak joan den astean Madrilen, hitzaldi batean.

Kereila kriminala jartzeko lehen urratsa den kontziliazio demanda egin zue atzo Patxi Zabaleta Aralarreko buruzagiak Miguel Sanz Nafarroako presidentearen harira, kalumniatu egin duela iritzita.

Joan den astean hitzaldia eman zuen Sanzek Madrilen, eta "autodeterminazioa eta lurraldetasuna lortzeko kaltegarria ez balitz" Zabaletak "borroka armatuaren alde" jarraituko lukeela adierazi zuen.

Zabaletaren iduriko, kalumnia da Sanzek berari buruz esandako hori, eta, ondorioz, auzibidea hastea erabaki du. "Irensten diren irain asko daude, baina errespetatu behar den muga bat dago, irain eta laidoetara igarotzen baita bestela, eta hori onartezina da", azaldu du gaur, Nafarroako Parlamentuko saiora sartzerakoan.

h


Uztaileko bigarren zapatuan ospatuko dute aurrerantzean Kanpanzar Eguna

San Inazio egunean, uztailaren 31n, ospatu izan dute Kanpanzar Eguna. Baina data horietan jende gutxi joaten dela kontuan hartuta, Elorrioko eta Arrasateko Udalek eta Angiozar bailarako ordezkariek erabaki dute aurrerantzean ospakizuna uztaileko bigarren zapatura aurreratzea; aurten, uztailaren 14an izango da.

Elorrioko alkate Idoia Buruaga, Arrasateko alkate Maria Ubarretxena eta Jose Angel Mikeo Angiozar bailarako alkatea izan dira aurkezpen ekitaldian. Horiez gain, Elorrioko kultura zinegotzi Maitane Lopez eta Arrasateko kultura zinegotzi Juan Ramon Mendieta ere izan dira Kanpanzarren.

Harremanak mantentzea da helburua

Azaldu dute aurrerantzean Kanpanzar Eguna uztaileko bigarren zapatuan ospatuko dutela. "Konturatu gara gero eta jende gutxiago etortzen dela, nahiz eta urtez urte ekintza gehiago antolatu", dio Buruagak; eta, gaineratu du: "Ez genuen nahi egun hau desagertzea. Urtean behin bakarrik izan arren, hiru udalerriak elkartzeko eguna izatean da. Bata bestearen ondoan gaude, eta urtean zehar harremanik izan ez arren, egun hau mantentzea nahi genuen".

Hiru udalerrien arteko mugak

Hori horrela, Mugarrien ibilbidea egingo dute, 12:00etan: "Polita izaten da ibilbidea, aukera ematen duelako ikusteko udalerri bakoitza nola sartzen den beste aldean; Elorrio Debagoienean nola sartzen den, eta baita alderantziz ere, adibidez", azaldu du Mikeok.

Egitaraua

Aurtengo egitaraua izango da:

Kanpanzarrerako igoera Arrasatetik eta Elorriotik.

12:00etan, taberna ondotik abiatuta Mugarrien ibilbidea.

12:30ean, trikitilariak.

14:30ean, bazkaria (bakoitzak bere eraman).

15:30ean, Gauargi taldearen dantzaldia.

16:30ean, Doke txapelketa.


Antzaren bidea

Mikel Antza::Lehen bilduma 82-84

Susa, 1985

orrialdeak ::64+62

prezioa ::5,70€

Eztabaida izan dut nire buruarekin, zilegi ote den liburu iruzkin baten hasieran “literaturan dena esana dago” topikotzarra jartzea. Mikel Antzaren Lehen bilduma 82-84 liburuko Amodiozko istorio bat ipuina irakurri bitartean etorri zitzaidan topikoa burura. Izan ere, queer mugimendua gu guztion ahotan den honetan, gutxienez bitxia da atzera begiratu, eta ikustea 1983rako, zuri gainean beltz, narratzaile euskaldun batek idatzia zuela katu transexual batekin maitemindu zeneko istorioa. Ez dugu ezer asmatuko.

Liburua 1985ean argitaratu zen, aski forma bitxian: bi azal ditu, eta binilozko disko bat bezala, A eta B aldeak. Alde bateko ipuinak bukatu eta bestekoak irakurri nahi izanez gero buelta eman behar diozu liburuari. Kanpoko itxuran behintzat geroz eta liburu estandarragoak publikatzen diren honetan, –uste dut argitaletxeek sailen batasunari lehentasuna eman diotela, obra indibidualaren kaltetan– artisau lanaren tankera hartzen du Antzaren honek.

Baina itzul gaitezen mamira –testu hau bai aldrebesa ari dela ateratzen, mon dieu–.

Idatzi ziren urteez aparte elkarren artean lotura handirik ez duten ipuinak dira, eta liburu bakarrean bilduta, osatzen dute, musikan single bilduma bat izango litzatekeenaren antzeko zerbait. A aldeko lehen bi ipuinek, alegoriak baliatzen dituzte, idatzi ziren garaiaz jarduteko: adibidez, Suzko gezi bat bezala ipuin ezagunean azaltzen den editoreak poesia mespretxatzen du, garaiko euskal editore batek egin zuen maneran.

Matrioshka tankerakoak dira liburuko beste hiru: ipuinen barruan ipuinak gordetzen dituzte. Horietan borobilena, nire irudiko, Irrati lokutore baten heriotza da, bere sinplean K.O. azkarra lortzen duelako, irratiko eskaleta baten tankerara osatutako narrazioarekin. Xabi “Metal” Agirreren istorio labur eta tristea-k punk giroko klixe estetiko batzuk erreproduzitzen ditu –sexua, droga, rock-and-rolla– eta esango nuke urteek ez diotela onik egin.

Denetan estilo lauena, molde narratibo sinpleena erabiltzen duen Itzulerarik gabeko gunean da, ene ustez, gutxien higatu dena. Eta paradoxikoa ere bada, zahartzaroaz diharduen ipuina izanik. Liburuko istorioen artean azkena izan zen, 1984ko abuztuko data dauka: Antzak, narratiban, sasirik gabeko bidea dauka aurretik momentu hartan. 1987an publikatu zuen Odolaren usaina-k konfirmatzen du, lan borobilagoa izan baitzen, Xabier Mendigurenek aldizkari honetan egin zion kritikan irakur daitekeenez.

Ez dakit orain, kartzelan, Mikel Antzak idazten jarraitzen ote duen. Eta jakin nahi nuke.


Bertsolariak, herri kirolak, bazkaria eta erromeria,

San Inazio ospatzeko

Gotzon Otsa omenduko dute gaur, 21:00etan, Santa Barbarako tontorrean.

SAN Inazio eguna ospatu nahi duenak aukera ederra izango du igandean Santa Barbarako tontorrean, Hernanitik mugitu ere egin gabe. Festa goizean hasiko da, dianarekin. Giroa Antton Garin eta Agin Rezola bertsolariek jarriko dute 11:00etatik aurrera, eta ondoren, meza ospatuko da. Eguneko ekitaldi potenteena 13:00etan hasiko da, herri kirolena: aizkoran Arretxe eta Larra, eta Paolla eta Larrabide ariko dira; eta txingak eta lokatxak ere ez dira faltako. Bazkaria 14:00etan izango da, eta txartelak salgai daude Kitto eta Aralarren. Arratsaldean, bertsolariak, ume jolasak eta erromeria izango dira, festak ondo bukatzeko.

Gotzon Otsari, omenaldia

Festei aurre hartuta, Santa Barbarako tontorrean Gotzon Otsa (Angel) omenduko dute gaur, Morkaikoko eta Mendi Gaineko lagunek. Pikoteoa eta diapositiba emanaldia egingo dute, 21:00etan hasita.


Scooterren burrunbak hartu du Arrasate

Mondrally taldeak antolatuta, scooter klasikoen topaketa egiten dihardute gaur Arrasaten. Goizean Herriko Plazan aparkatu dituzte motoak, eta herritarrendako gozamena izan da bi gurpildun altxor horiek bertatik bertara ikusi ahal izatea eta argazkiak ateratzea.

Eguerdian berriro ere motoak martxan jarri eta bozina joaz atera da motozale kuadrilla plazatik. Bergara alderantz joan dira, eta ingurutik martxa bat egin eta euren motoak erakutsi ostean, Udalako Larrinetxen bazkaria egingo dute.


Hiru lagun atxilotu zituen Guardia Zibilak kartelak jartzeagatik

Iruñeako komandantzian deklaratu ondotik libre ateri ziren

Joan den apirilaren 10ean, greba egunerako kartelak jartzen ari zirela Garbiñe Goia, Eneritz Mitxelena eta Ibai Gogortza gazteak atxilotu zituen Guardia Zibilak Altzaten, karteletan ageri ziren testuak iraingarriak zirela argudiatuz. Berako kuartelean denbora luzez eduki ondotik Iruñeako Guardia Zibilaren komandatziara eraman zituzten eta han deklarazioa hartu ondotik libre utzi zituzten arratsaldeko 6ak aldera. Ibai Gogortzak Berako kuartelean, Iruñearako bidean nahiz Iruñeako komandantzian tratu txarrak jaso izana salatu zuen, bertzeak bertze kolpeak, mehatxuak eta buruan pistola jarri ziotela adierazi zuen. Hiru gazteak epaiketara noiz deituko dituzten esperoan dira.

Bertzalde, Kotto Altzuguren eta Imanol Larrañaga gartzelaz aldatu dituztela jakinarazi dute Amnistiaren Aldeko Batzordeek. Altzuguren Navalcarnerora eraman dute eta Imanol, berriz, Aranjuezeko espetxera.


'Herriko tabernak' itxi nahia sumatu dute fiskalaren eta epaileen jarreran

35/02ko epaituek diote 197/2006 doktrinaren harira jasotako kolpea "konpentsatzeko" ahaleginetan ari direla. Bideoa: Floren Aoizen adierazpenak.


50 urte bete dira Iribarrek debuta egin zuenetik

Ia bi hamarkadetan zehar, Jose Angel Iribarren geldiketek harrituta utzi zituzten mundu osoko futbol-zaleak.

Gaur 50 urte betetzen dira Jose Angel Iribarrek Athleticekin debuta egin zuenetik. Malaga igande honetako Athleticen aurkariaren aurka izan zen, hain zuzen ere, Rosaleda futbol-zelaian. 19 urte zituen eta neurketa amaitzeko 30 minuturen faltan, Carmelo Cedrunen lekua hartu zuen. Ibilbide bikain baten hasiera izan zen.

Athleticen 18 denboraldi eman zituen zarauztarrak, guztira, 614 partida jokatuta. Kopako bi titulu irabazi zituen (1969 eta 1973) eta 1977. urtean, UEFAko txapeldunordearena.Iribar 1962. urtean heldu zen Athleticera, Basauriko Baskonia taldetik. Malagan debuta egin ondoren, hurrengo denboraldiko Valentziaren aurkako norgehiagokak ireki zizkion Lehen Mailako ateak.

Ia bi hamarkadetan zehar, Iribarren geldiketek harrituta utzi zituzten mundu osoko futbol-zaleak. Hori guztiagatik, igande honetako partida hasi aurretik omenaldia egingo diote Athleticeko atezain ohiari.


‘Itxeki Hondarribia!’ planari murrizketak egin izana leporatu dio Abotsanitzek EAJri

Iragan astean aurkeztu zuen Txomin Sagarzazu alkateak Itxeki Hondarribia! talka plana, eta Abotsanitzek gaur egindako salaketaren arabera, hori ez zen udal talde guztien artean adostutako diru-laguntza programa. “Berehalakotasuna” eta “unibertsaltasuna” desagertu direla Gipuzkoako Aldizkari Ofizialera bidalitako testutik jakinarazi du udal taldeak, eta komunikabideen aurrean gezurretan aritzea leporatu diote Sagarzazuri: “Aurkeztutakoa ez da beste taldeekin adostutakoa, ezta herriko eragile ekonomikoekin eginiko bileran azaldutakoa ere”.

Zabaldutako informazioaren arabera, apirilaren 17an onartu zituzten udal talde guztiek familia eta enpresei zuzendutako diru-laguntzak, eta “Abotsanitzek eginiko proposamena izan zen akordioaren oinarria, baina talde guztien arteko lanketaren ondorioz akordio batera iritsi ginen”.

Adostasun horren ezaugarri nagusiak “berehalakotasuna” eta “unibertsaltasuna” zirela zehaztu du udal alderdiak: “Hau da, ezohiko krisi egoera bati aurre egiteko kaltetutako familia eta enpresa edo autonomo guztiei laguntzeko urgentziazko diru-laguntzak ziren, beste erakundeek aurrerago aterako zituztenekin bateragarriak izango zirenak”.

Udal gobernuak akordioa “bere kabuz” aldatu izana deitoratu du Abotsanitzek, batez ere “gaiaren garrantzia eta egoera kontutan izanik”. Hori dela eta, alderdiak ez duela bere burua testu berriarekin identifikatuta ikusten ohartarazi du “diru-laguntzek ez baitituzte jarduera ekonomiko guztiak aintzat hartzen”. Are gehiago, zenbait kasutan diru-laguntzen kopuruak murrizteaz gain, horiek jasotzeko epeak luzatu egingo direla erantsi du.

Programaren aurkezpenak publizitatearekin lotura handiagoa izatea laguntza emateko asmoarekin baino egotzi dio azkenik herri batzarrak EAJren Udal Gobernuari.


Aurreko urtean baino apalago

Hego Euskal Herrian 17.000 langabe gutxiago daude, bigarren urtez %3 inguruko hazkundea lortu ondoren; 2015ean, 20.000 gutxiago izan ziren. Afiliazioaren igoera ere txikiagoa izan da, 23.230ekoa.

2015eko urte bukaerarekin alderatuta, 16.942 langabe gutxiago zeuden 2016 bukaeran Hego Euskal Herrian. Lurraldeka, Gipuzkoan jaitsi da gehien langabezia, %10,57, eta 4.370 langabe gutxiago ditu egun; bigarren tokian dago Araba, %9,57ko jaitsierarekin; hirugarren Bizkaia, %8,56rekin, eta laugarren Nafarroa, %7,18rekin.

Abenduari dagokionez, berriz, Araban, Gipuzkoan nahiz Bizkaian gutxiago ziren hilaren bukaeran lanik gabe zeudenak, eta, aldiz, Nafarroan gora egin dute langabeek: 1.129 gehiago dira. Batez beste, %1,42 urritu da langabezia Bizkaian, eta %0,97 Gipuzkoan; Araban, berriz, %0,24 murriztu da.

Generoka, 2016. urte amaieran gehiago ziren langabezian dauden emakumeak (95.838) gizonak baino (80.380).

Bestalde, lan sektoreei erreparatuta, Nafarroan sektore guztietan egin du gora langabe kopuruak abenduan, baina, batez ere, zerbitzuetan. Arabak, Bizkaiak eta Gipuzkoak joera bera adierazi dute abenduan; zerbitzuetan jaitsi da langabezia, baina igo eraikuntzan eta industrian.

Langabezia datuak

Araba: abendu bukaeran, 22.131 langabe. Azarotik, -53 (-%0,24); iazko abendutik, -2.260 (-%9,27).

Bizkaia: abendu bukaeran, 77.077 langabe. Azarotik, -1.113 (-%1,42); iazko abendutik, -7.214 (-%8,56).

Gipuzkoa: abendu bukaeran, 36.965 langabe. Azarotik, -361 (-%0,97); iazko abendutik, -4.370 (-%10,57).

Nafarroa: abendu bukaeran, 40.045 langabe. Azarotik, +1.129 (%2,90); iazko abendutik, -3.098 (-%7,18).

Hego Euskal Herria: abendu bukaeran, 176.218 langabe. Azarotik, 398 langabe gutxiago; iazko abendutik, -16.942.


Mendizale txiki txapeldunak

Murumendira igo dira Beasaingo mendizaleak.

Mendizale txikienen artean mendizaletasuna suspertzeko helburuarekin, Beasaingo Aizkorri Mendizale Elkarteak Finalista Eguna ospatu du gaur goizean. Ikasturtean zehar mendi irteetan parte hartu duten eskolaumeak saritu nahi izan dituzte festarekin. Garinen izan da sari banaketa ekitaldia.

Baina aurretik, 08:30an, Bideluze plazatik abiatuta, Murumendira igo dira mendizaleak. Handik, Garina jaitsi dira eta txistulariek egin die ongi etorria.


Izen-ematea, alokairu sozialeko etxeetan

Udalak bere jabetzako 15 etxebizitza alokairu sozialean esleitzeko izen-ematea ireki du, apirilaren 1 arte. Babes ofizialeko 8 etxebizitza eta zuzkidurako 7 esleituko dira. Izena emateko Etxebiden izena emanda egon beharko da, urtarrilaren 31 baino lehen, eta udaletxeko HHZn edo webgunean eskaera egin.


Ospitaleko ezereza

Xabier Etxaniz Erle ::Ilar-purea

Itzulpena ::Manu López Gaseni

Irudiak ::Elisa Arguilé

Anaya-Haritza

Orrialdeak ::104

prezioa ::6.85 €

Nesquensek eskaintzen digun liburu hau oso berezia da izenburutik bertatik hasita egitura eta istorioetaraino. “–Ingalaterran ilar-purea deitzen diote ezer ikusten uzten ez duen laino trinkoari” (64. orrialdean) diosku Aaronek liburuan; eta, hain zuzen, laino trinko batean sarturik dagoen ume baten istorioak, gogoetak, oroitzapenak biltzen dira liburu honetan. Horrela, ohiko istorio lineal eta sinpleen ordez iragana eta orainaldiaren arteko salto artean ibiliko gara orrietan zehar. Narratzailea ospitalean dagoen mutikoa da, Aaronen ondoko ohean dagoena, eta nobela entretenigarri honetan, istorio ezberdinen bidez azalduko dizkigu bertako egoera, nola iritsi zen ospitalera, bere familia eta lagunen berri eta beste mila kontu bitxi.

Ugaritasun horrek bi sentsazio sorrarazten ditu irakurlearengan. Alde batetik, erregistro aldetik aberastasunarena eta, bestetik, gaien dispertsioa. Narratzaileak amarekin edo Aaronekin dituen elkarrizketak kontatzen dizkigu batzuetan –nahiko surrealistak horietako batzuk, Aaronek “euli” hitza berak asmatua dela dioenean bezala, 58. orrialdean–, beste batzuetan gertaera sozialak –herrian ministroak hondakin instalazioa jarri zuenekoa, esaterako– edo, askotan narratzaileari berari bururatutakoak eta jazotakoak.

Ospitalean daukagu narratzailea, ohean etzanda eta hankan mina duela. Poliki-poliki narrazioa aurrera joan ahala jakingo dugu bizikleta istripu bat izan eta hezurrak hautsi zituela zuhaitz baten kontra. Baina informazio hori jasotzearekin batera protagonistaren izaera ere ezagutzen joango da irakurlea, haren gogoeten bidez, eta abenturen edo gertakarien ondorioz –Alberto laguna erreskatatu behar izan zutenean, kasu–.

Ilar-purea nobela hau adabaki askoz osaturiko lana dela esan dezakegu, eta lotze prozesu horretan protagonista dugu hari nagusia, baita ospitaleko gelan dabilen eulia ere –ez da kasualitatea liburuaren lehen eta azken esaldietan euliei buruzko erreferentziak agertzea–. Dispertsioa, sakabanaketa, sorrarazten du honek guztiak irakurlearengan, baina era berean une atsegina igarotzeko aukera paregabea. Broma bat, hitz jokoren bat, aspaldiko abentura, ospitaleko gertakariak… elementu horien guztien artean lortzen baita irakurlea entretenituta eramatea liburuko hogei kapituluetan zehar amaierara.

Elisa Arguiléren irudiek, argazkigintza eta ilustrazioaren arteko tonua duten irudiek, ederki islatzen dute ospitaleko giro hori, denbora pasatu beharraren sentsazioa, ezer gertatzen ez den giroa… edo gauza asko gertatzen dira konturatu gabe?


EAJk zentsura mozioa sartuko du, EA edo Aralarren babesa badu

Neurria aurkezteko eta honek aurrera irteteko gehiengo osoa behar da eta jeltzaleei boto bat falta zaie Azpeitian; EA eta Aralarreko zuzendaritzek ez dute baiezkorik eman, gaur behintzat

Maiatzean EAJ bakarrik geratu zen alkatearen dimisioa eskatzean, Carrascoren hilketa zela-eta; ezker abertzaleko taldea, EA eta Aralarren mozioa nagusitu zen

Azkeneko albistea (18:15). Ziarretak dio EAJ boterearekin pentsatzen ari dela, "gorpua oraindik bero" dagoela

Joseba Egibar EAJko Gipuzku Buru Batzarreko (GBB) presidenteak jakinarazi du, Azpeitiko ezker abertzaleko taldeak Inazio Uriaren hilketa gaitzetsi ez duela-eta, Iñaki Errazkin alkatearen aurkako zentsura mozioa sartuko duela. Iñigo Urkullu EAJko Euzkadi Buru Batzarreko (EBB) buruak berretsi egin du asmoa. Pauso hori emateko, ordea, EAren edo/eta Aralarren babesa beharko duela aitortu du Egibarrek.

Izan ere, zentsura mozioa aurkezteko eta honek aurrera irteteko gehiengo osoa behar da, eta EAJk ez du halakorik Azpeitiko Udalean. Zortzi zinegotzi ditu eta bederatzi behar dira, hamazazpi zinegotzik osatzen dutelako herriko Udala. EAk bi hautetsi ditu eta Aralarrek bat. Ezker abertzaleko taldeak, sei.

Aralarrek gaur esan du ez duela zentsura mozioaren aukera aztertu, eta "ezkertiarra" ez den proposamenik ez duela babestuko jakinarazi du.

Unai Ziarrreta EAko lehendakariak ez du ezer argitu gaur mozio horretaz. Hurrengo pausoak zein diren ikusi beharko dela adierazi du.

Maiatzaren 8ko udalbatzarrean EAJk Errazkinen dimisioa eskatu zuen, ETAk Arrasaten Isaias Carrasco PSE-EEko zinegotzi ohia hil zuela-eta, baina mozioak ez zuen aurrera irten, EAJ bakarrik geratu zelako. Udal gobernuaren mozioa nagusitu zen.

Iazko ekainetik atzora (asteazkena) arte ezker abertzaleko taldea —horko kidea da alkatea—, EA eta Aralar egon dira udal gobernuan. Atzo EAk udal gobernutik irten zuen, Errazkinen taldeak "gaitzespen argirik" ez zuelako agertu.

.1977tik iaz arte beti EAJkoa izan zen Azpeitiko alkatea.

Azkeneko albistea (18:15). Ziarretak dio EAJ boterearekin pentsatzen ari dela, "gorpua oraindik bero" dagoela. Unai Ziarreta EAko lehendakariak EAJren jokabidea kritikatu du, Inazio Uriaren "gorpua oraindik bero" dagoela jeltzaleek Azpeitiko Udalean boterea lortzeko asmoa dutelako. "Karroñerismo politikoa da hori". Euskadi Irratiak eman du informazio hori.

Patxi Zabaletak EAJri leporatu dio ez duela bere alderdiarekin hitz egin (16:25). Patxi Zabaleta Aralarreko koordinatzaileak EAJri leporatu dio eurekin hitz egin gabe eman duela zentsura mozioa aurkezteko asmoaren albistea. "Ez da hori jokatzeko modua", esan du Zabaletak gaur, Gasteizen. "Gainera, EAJk ez du gehiengo osorik Azpeitiko Udalean".

EAJrekin "hitz egiteko prest" azaldu da Aralarreko burua, eta ez du jakinarazi zer erabaki hartuko luketen.


«'Grupetto' saioa ez da ETBrako; gehiago da MTV edo Discovery-rako»

Joan den igandean estreinatu zuten 'Grupetto' saioa. Gaur, Bilboko Hirizikloak tailerra Gasteizko eta Donostiako tailer banaren aurka lehiatuko da. Fernando Canalesentzat egin beharko dute bizikleta bat.

Grupo Campus enpresan egiten du lan Aritz Hernandezek (Bilbo, 1973). Ikus-entzunezko lan gehienak kirol munduari lotuak egin dituzte orain arte, baina «bide berriak» jorratzen hasiak dira.

Nola sortu da Grupetto saioaren proiektua?

Grupo Campus enpresan proiektu multifuntzionalak egiten ditugu. Duela bi urte Bizkaiko Futbol Federazioarentzat bideo bat egin genuen, eta ikus-entzunezko lanen inguruan pentsatzen hasi ginen. Bizikletaren oso zaleak gara, Bilboko Hirizikloak denda oso berezia dela ikusi genuen, eta haiekin saio bat egitea pentsatu genuen. Proiektua idatzi, Eiken klusterraren Innova Basque Audiovisual lehiaketara aurkeztu, eta irabazi egin genuen iaz.

Lehiaketa hori irabazteak dena errazten al du?

Asko errazten du, finantzaketan lagundu egiten dizutelako. Gainera, saioaren lau atal ETBn ematzeko aukera eskaintzen du. Dena den, saioa egitea ez da hain erraza izan. Sei hilabete inguru pasatu ditugu programa egiten.

Bizikleta pertsonalizatuak egitearen gaiak askorako eman al dezake telebistan?

Uste dut baietz. Europa osoan modan dagoen gaia da. Grupetto-n, bizikleta pertsonalizatuak egitea garrantzitsua da, bai, baina pertsonei gertatzen zaizkien gauza guztiek beste adar bat osatzen dute. Iruditzen zaigu Bilboko denda-tailerreko pertsonak ikusleei gustatuko zaizkiela.

Zer moduz sentitu dira Hirizikloak saioko kideak grabazioetan?

Kontuan hartu behar da ez direla ikus-entzunezko munduko profesionalak. Lehen atala zaila izan zen haientzat, baina ondoren oso ondo ibili dira.

Ez al dute hizkera zakarregia?

Gu saiatu gara haiek diren bezalakoak azaltzen. Horregatik ezin gara politikoki zuzenak izan. Egia da hitz itsusi dezente esaten dituztela...

Aurkezlea Lucia Martiño surflaria da. Zergatik aukeratu duzue?

Pentsatzen genuen neska bat beharrezkoa zela, tailerreko denak gizonezkoak baitira. Hautaketa probak egin genituen. Lucia Martiñori gustatzen zaio bizikleta mundua, Interneten presentzia nabarmena du, eta pertsona egokia iruditu zitzaigun.

ETBn egin diren beste reality-etatik ezberdina da Grupetto.

Saio hau ez da ETBrako. Gehiago da talde jakin batzuetarako. ETB2 kate generalista bat denez, ez da egoera perfektua saioarentzat. Discovery Max, MTV eta horrelako kateetan toki egokiagoa izan dezake.

Telebistako saioa ez ezik, produktu transmedia bat da Grupetto, aplikazio batekin zein joko batekin. Zer moduz doa?

Webgune berezi bat egin dugu. Aplikazioan, bizikleta hirian erabiltzeko joko moduko bat dago. Pozik gaude emaitzarekin, zain gaude ea nola joaten den.

Komunikazio munduan transmedia kontzeptuak gero eta garrantzi handiagoa izango du?

Argi dago. Espainiako Futbol Federazioari proiektu bat aurkeztu diogu, eta dena transmedia da. Dagoeneko ez dira proiektuak soilik telebistarako egiten, baizik eta plataforma askotarako.

ETB2k Grupetto-ren lau atal emango ditu. Segida izan dezake?

Agian, ETBn ez, baina ikusle datuak begiratu beharko dira. ETBn ezin bada, dagoeneko beste kate batzuekin egin ditugu bilerak Madrilen. Hirugarren atalean Madrilgo tailer bat azalduko da, eta azkenekoan, Londresko bat.

Grupetto eta antzeko saio berritzaileekin gehiago arriskatu beharko lukete kate publikoek?

Telebista kate ugari daude. Kate generalistek haiena egiten dute. Produktu urratzaileenak ematen beste mota bateko kateek saiatu behar dute.


Herritarren aldarriak kalean

Herritar bakoitzak bere aldarria zintzilikatuta, aldarriz jantzitako zuhaitza eratu zuten atzo Kontzejupean. Besteren artean, naturaren, osasunaren eta bizitzaren aldeko aldarriak jaso zituzten.

Hamaika Gara ekimenak proposatutako 'Hemen erabaki, herritarrok erabaki' leloari jarraiki, Soraluzeko Gure Eskuk herritarren aldarriak jasotzeko gunea jarri zuen atzo Kontzejupean. 11:00etatik 13:30era bitartean bakoitzak bere aldarria idazteko mahaiaz gain, produktuak saltzekoa ere jarri zuten eta bitarte horretan, dozenaka herritarren aldarriak jaso zituzten, askotarikoak. Besteak beste, aldarrien gaietako batzuk izan ziren: natura, osasuna, zaintza, elikadura, feminismoa, eskola, presoak, hizkuntza, pentsioak, Zaldibarko kasua, Euskal Errepublika...

Iñaki Amuategi Gure Eskuko kideak azaldu duenez, "ekimenaren helburua izan da herritarren eskakizunak plazara ateratzea eta aldarrikatzea gure erabakiak, hemen, Euskal Herrian, hartu nahi ditugula. Herritarrok ezin gara itxialdian gelditu, kalera atera behar dugu eta gure ahotsa entzunarazi, bizi dugun eta datorren krisiari Euskal Herritik eta guztion artean erantzun behar diogu".

Hamaika Gara ekimenak erreferendumaren aldeko sinadurak batzen jarraitzen du bere webgunean. Kaleko ekitaldiak bereriz, udazkenean berrartuko dituzte.


Erosketa txekeak opari, euskaraz irakurtzeagatik

Martxan dago aurten ere Irakurri, gozatu eta oparitu kanpaina, herritarrak euskarazko liburuak irakurtzera animatzeko eta liburutegi publikoen zerbitzuen erabilera sustatzeko. Horrela, maiatzaren 31ra arte liburutegi batean euskarazko liburua hartu, irakurri, eta itzultzean fitxa bat betez gero, liburuzainak erosketa-txekea emanen du opari, zehaztutako liburu denda batzuetan erabili ahal izateko. Azken pausua, beraz, liburu hori oparitzea izanen da, norbaiti eta norberak bere buruari.


Gipuzkoako Batzar Nagusiek Jaime Arrese omendu dute

Talde politiko guztiek parte hartu dute lore eskaintzan eta bost minutuko elkarretaratze isilean, Komando Autonomo Antikapitalistek hil zutela 37 urte bete direnean.

Gipuzkoako Batzar Nagusiek Jaime Arrese UCDko batzarkide ohiari omenaldia egin diote gaur, Komando Autonomo Antikapitalistek hil zutela 37 urte bete direnean.

Batzar Nagusietako talde politiko guztietako ordezkariak eta bertako langile talde batek parte hartu dute atarian egin duten omenaldi isilean.

Aurrez, Eider Mendoza Gipuzkoako Batzar Nagusietako presidenteak eta Markel Olano Gipuzkoako ahaldun nagusiak lore sorta bat utzi dute batzarkide ohiaren omenez bertan jarrita dagoen plakaren aurrean.

Ekitaldian Batzar Nagusietan ordezkaritza duten alderdi politiko guztiek parte hartu dute: Maria Eugenia Arrizabalaga (EAJ), Julio Astudillo (PSE-EE), Juantxo Iturria (Ahal Dugu), Xabier Olano (EH Bildu) eta Juan Carlos Cano (PP) buru zirela.

Lore eskaintzaren ostean, bertaratutakoek bost minutuko elkarretaratze isila egin dute. Amaieran, inork ez du adierazpenik egin nahi izan.


Tau, Espainiako Kopako finalerdietara

Partida hasi aurretik faborito ziren, eta ez zuten hutsik egin, baina uste baino gehiago kosta zitzaien. Tauk 82-66 irabazi zion atzo Pamesari Espainiako Kopako final-laurdenetako bigarren partidan, eta finalerdietarako sailkatu zen. Final-laurdenetako koska gaindituta, Bartzelonaren kontra jokatuko dute bihar, Madrilen, finalerako txartela.


Alberto Iñurrategi: "Gustura, baina berriro ez egiteko modukoa"

Paiju Peak-en hego aurpegiko dorrea (6.610 m) zabaltzea lortu du Alberto Iñurrategi aretxabaletarrak, Mikel Zabaltzarekin batera. WOPeak espedizioko beste kideak, Juan Vallejok, ez du tontorra egiterik izan, sorbaldan min hartu zuen-eta; azken luzean ez du parte hartu, kanpalekuan geratu da. 1.000 metroko pareta egin dute, bide berria zabaldu, eta eskalada alpinoan izena letra larriz idatzi dute. Hemen, aretxabaletarren adierazpenak, lorpenaren ostean.


Gaztelu Gibelean merkatal gunea eraikitzeko baimena emango du Iruñeko Udalak

Iruñeko Udalak argi berdea emango dio ostegun honetako osoko bilkuran Erletokietan Misericordia etxeko lurretan, hotel bat, merkatal gune bat eta hainbat etxebizitza eraikitzeko proiektuari. AC hotel bat barne hartzen duen merkataritza-azalera eta bizitegi multzo bat eraikitzeko proiektuari.

Morea Inversiones enpresak kudeatzen duen proiektuaren arabera, 5.000 metro koadroko partzela batean merkataritza eta zerbitzu eraikin bat eraikiko dute, eraikinen altuerarekin 20.000 metro koadrora iristen dena.

Obra hasteko aurreikusitako data 2020ko bigarren seihilekoan dago, eta obrak 20 hilabete iraungo du. Proiektuaren aurrekontua 20 milioi euro ingurukoa izango da.

Misericordia Etxeko lursailak (Esquiroz kalea) eta Antso Azkarra etorbidea Gaztelu gibelarekin lotuko dituen bide batek bat egiten duten tokian egongo da. 10 solairuko AC hotela izango du 100 logelarekin, 180 plazako ikasleentzako egoitza bat, 80 plazatik gorako pertsonentzako beste egoitza bat, eta 2.000 metro koadroko E.Leclerc hipermerkatu bat jatetxearekin eta lurpeko bi solairurekin, 180 aparkalekurekin.


Gipuzkoako Automobilismo Txapelketak hainbat sari utzi du eskualdean

Gipuzkoako Automobilismo Federazioak 2019ko sariak banatu zituen joan den larunbatean Donostiako Xanti jatetxean, eta hainbat sari jaso dute eskualdeko pilotuek. Sarituen artean dira Iokin Agirre, Iñaki Aiertza, Arantzazu Araneta, Joseba Bikendi, Joxe Labaka, Jon Arregi, Igor Arriaran eta Aratz Aizpuru azpeitiarrak, Iosu Beitia Azkoitiko bizilaguna eta Iker Zinkunegi errezildarra.

Hainbat kategoriatan sailkatuta banatu zituzten 2019ko Gipuzkoako Automobilismo Txapelketako sariak. Rallyen kategorian, pilotu onenaren saria jaso zuen Iokin Agirrek, eta bigarren onenarena Iñaki Aiertzak; kopilotuetan, berriz, Arantzazu Aranetarentzat izan zen bigarren saria. Klaseei dagokienez, bosgarren klaseari dagokion saria jaso zuten Iokin Agirrek eta Arantzazu Aranetak, eta seigarren klaseari dagokiona Iñaki Aiertzak eta Joseba Bikendik.

Rallysprinten kategorian, Jokin Aiertzak bigarren pilotu onenaren izendapena jaso zuen. Era berean, Joseba Bikendi hirugarren kopilotu onena izendatu zuten. Klaseei dagokienez, hirugarren klaseko saria jaso zuten Jon Arregik eta Igor Arriaranek, eta seigarren klaseko saria berriz, Jokin Aiertzak eta Joseba Bikendik. Formula librean, Iker Zinkunegik eta Aratz Aizpuruk eskuratu zuten lehen postua.

Mendiko probetan, turismoen kategorian, Joxe Labaka sailkatu zen bigarren, eta monoplazetan, bigarren postua eskuratu zuen Iosu Beitiak. Era berean, bosgarren klaseari dagokion saria ere eskuratu zuen Labakak, eta zazpigarren klaseari dagokiona Beitiak.


BAZKIDETZA KANPAINA MARTXAN

Aldaketarik ez dago bazkidetza aukeretan eta kuotetan

Ordizia Rugby Elkarteak 2019/2020 denboraldirako bazkidetza kanpaina martxan du. Bazkide egiteko edo bazkidetza berritzeko erak eta bazkidetza aukerak ez dira aldatu.

Hala, bazkidetza soila egin nahi dutenek 20 euroko kuota ordainduta zozketetan parte hartzeko aukera eta deskontuak izateko eskubidea dute, baina partiduetarako sarrerarik ez. Ikasleek eta langabetuek bazkidetza berezia izango dute, iaz bezala, sarrera barne. Hauek denek 20 euroko kuota ordainduko dute eta ikasketa edota langabetu txartela erakutsi beharko dute bazkidetza egiterakoan. Jubilatuen kuota 50 eurokoa da eta abonatu arruntarena 90ekoa, bien kasuan, deskontu, zozketa eta sarrerarekin. Ez dute aldaketarik ‘laguntzaile’, ‘enpresa’ eta ‘erankunde’ egoerek. Sarreraren salneurria 10 euroko izango da aurten ere.

Kuota berritzea

Euren erreziboa helbideratuta dutenek sarrera-txartela automatikoki aktibatuko zaie denboraldia hasi baino lehen. Helbideratu nahi dutenek, mezua ondoko helbidera bidali dezakete euren izena, bazkide zenbakia eta kontu korrontearen zenbakiarekin: info@ordiziarugby.eus.

Helbideratu ez eta urteko kuota ordaintzeko, ahal bada klubeko konturen batean diru sarrera egiteko eskatzen da, izena eta abizenak, bazkidetza mota eta bazkide zenbakia azalduz, posible bada. Hauek dira kontu zenbakiak:

KUTXABANK: ES88 2095 5073 04 1063226491

LABORAL KUTXA: ES49 3035 0054 53 0540004395

CAIXA: ES14 2100 4227 71 2200146783

Bazkide berriak

Bazkidetza egiteko on-line metodoa jarrai daiteke (www.ordiziarugby.eus, ‘bazkideak’ atalean) edo atal berean aurkituko den izen-emate orria inprimatu eta ematen diren azalpenak jarraitu.

Dena dela, klubeko ordezkariak zalantzak argitzeko egongo dira Altamiran Ohorezko dibisioko partidu egunetan. Egun horietan bazkidetza egiteko edo berritzeko aukera ere egongo da klubak jarriko duen mahaian.


Hauteskunde 'tsunamia' Alemanian

Berdeek hazkunde ikaragarria izan dute, Fukushimako zentra nuklearraren hondamendiaren ondorioz.

Angela Merkel Alemaniako kantzillerari ez dio ezertarako balio izan ekologismora egin duen birak.

Fukushimako zentral nuklearreko ezbeharraren ostean, alemaniarrek duten nuklearren aurkako sentimendua suspertu egin da. Aurten Merkelek eskualdeko zazpi hauteskundeetan kargua jokoan duela badaki eta horregatik aldatu du bere politika nuklearra.

Duela sei hilabete eskas, Berlingo agintean zen koalizioak, kristaudemokratez eta liberalez osatutakoak, erabaki zuen 2035. urtea arte Alemaniako zentral nuklearren bizitza luzatzea. Orain hamar urte, sozialdemokratek eta berdeek erabaki zuten 2021erako zentral oro ixtea.

Merkelek bizkor erantzun zion Fukushimako hondamendiari: iraileko legearen aplikazioa bertan behera uztea agindu zuen eta baita Alemaniako zazpi zentral zaharrenen behin-behineko itxiera ere. Baina alferrikakoa izan da. Alemaniar askok konfidantza ipini du Berdeengan, beti zentralen aurkako jarrera izan duen alderdiarengan.

Arrakastara jauzia sekulakoa izan da. Baden Wuttemberren, botoen % 24 eskuratu dituzte. Merkelen alderdiak garaile izaten jarraitzen du botoen % 39rekin baina Berdeek sozialdemokratekin bat eginez gero, kristau demokraten eta liberalen bateratzea garaituko lukete.

Lehendabiziko aldiz, Winfried Krestchmann ekologista, Land alemaniarraren Gobernu-buruzagia izan daiteke. Fukushimakon itsasikara Alemaniaraino iritsi da.


Txapelketako modalitate bat podiumera igotzea denean

Estatu mailan hainbat domina irabazi dituzte Bidezabalgo atletek azken asteetan; asteburuan beste bat lortu dezake Alicia Varasek

Bidezabal atletismo taldea goi mailan dabil azken asteetan. Dominarik domina, estatu mailako txapelketa garrantzitsu askotan nabarmendu dira durangoko klubeko atletak.

Joan zen asteburuan emakumeen taldeak brontzezko domina irabazi zuen bigarren urtez jarraian Oropesa del Mar (Castelló) herrian jokatutako Kros Laburreko Espainiako Txapelketan. Ana Isabel Gutierrez izan zen klubeko onena 12. postuan; Iraia Garcia 17. sailkatu zen. Talde horretako kidea izan zen Gurutze Frades triatleta ere (64. amaitu zuen). Fradesek ‘maratoi’ propioa izan zuen asteburu hartan. Izan ere, zapatuan, Espainiako Triatloi Federazioak eta Espainiako Komite Olinpikoak Madrilen antolatu zuten sari banaketa jaialdiko protagonistetako bat izan zen; distantzia luzeko triatloien Espainiako txapeldunari dagokion garaikurra jaso zuen. Handik Castellóra abiatu zen zuzenean, goizaldeko ordubietan heldu zelarik.

Orain asteburu bi, Alicia Varas eta Ane Miren Martínez izan ziren podiuma zapaldu zutenak, Malagan, pista estaliko Promesen Espainiako Txapelketan. Varas txapeldun geratu zen 60 metroetan eta Martinezek brontzea eskuratu zuen 400 metroetan.

Asteburu honetan berriro podiumera igotzeko aukera handiak ditu Varasek, pista estaliko Espainiako Txapelketa nagusian. Sailkapen orokorrean zazpigarren dago, baina bere aurretik dauden denek ez dute 60 metroetan parte hartuko. Finalera sailkatzeko ez luke arazorik izan behar eta finalean ere hirugarren tokia lorgarria izan daiteke. Txapelketa berean Iraia Garcia 1.500 metrotan ariko da.

Aipamen berezia merezi du nesken kadete taldeak ere. Oraintsu, Zaragozan, zazpigarren geratu dira, Miren de Regil pertikan eta Irene Perez altura jauzian bikain ibili zirelarik.

EMAKUMEEN BRONTZEZKO DOMINA CASTELLÓN

ALICIA VARAS PROMESEN ESPAINIAKO TXAPELKETAN, MALAGAN

KADETEAK ESPAINIAKO TXAPELKETAN, ZARAGOZAN


Azken jardunaldian erabakiko da zer lau bikote heltzen diren finalaurrekoetara

[EGUNERATUTA] Itzurungo ligaxka amaitzeko jardunaldi baten faltan erabakitzeko dago zer bikote helduko diren finalaurrekoetara. Lehen bi postuak finkatuta daude, baina hiru bikote daude beste bi postuetarako lehian.

Atzo arratsaldean jokatu ziren ligaxkako zortzigarren jardunaldiko partidak, emaitza hauekin:

GOROSTOLA - SASIAIN, 22 / ETXABE-UNANUE, 14

ANTIA - OLIDEN, 22 / MARTIJA-ODRIOZOLA, 12

EIZAGIRRE - MENDIZABAL, 22 / MANTEROLA - TUMAS, 9

Lehen fasea amaitzeko jardunaldi baten faltan honela dago sailkapena.

1. OLIDEN-ANTIA: 12 (*)

2. GOROSTOLA-SASIAIN: 11 (*)

3. MARTIJA-ODRIOZOLA: 11

4. ETXABE-UNANUE: 10 (*)

5. EIZAGIRRE-MENDIZABAL: 9 (*)

6. LARRAÑAGA-ALCANTARA: 8 (*)

7. MANTEROLA-TUMAS: 8

8. SAIZAR-MARTIN: 6 (*)

(*) -> Partidu baten faltan

Gauzak horrela, eta azken jardunaldiaren faltan, lehenengo lau bikoteak izango dira finalaurrekoak jokatuko dituztenak. ANTIA-OLIDEN eta GOROSTOLA-SASIAIN bikoteek egungo 1. eta 2. postuak mantenduko dituzte: ANTIA-OLIDENek biharko partida galduta ere elkarren artekoa GOROSTOLA-SASIAINek galdu zuen. EIZAGIRRE-MENDIZABAL bikoteak, berriz, biharko partida irabazita ere ETXABE-UNANUEren eta MARTIJA-ODRIOZOLAren aurkako partidak galdu zituen.

Finalaurretako gurutzaketak daude erabakitzeko 3. eta 4. postuan geratuko diren bikoteak oraindik zehaztu gabe baitaude. Gerta daiteke 11 punturekin hiru bikote gelditzea 3 eta 4garren posturako. MARTIJA-ODRIOZOLA, ETXABE-UNANUE eta EIZAGIRRE-MENDIZABAL. Horretarako bihar ETXABE-UNANUEk galdu eta EIZAGIRRE-MENDIZABALek irabazi beharra dute. Hiruen arteko berdinketan egindako tanto gehien dituzten bi bikoteak pasako lirateke aurrera.

Bihar, 18:00etatik aurrera, honako partidak jokatuko dira:

ANTIA-OLIDEN / ETXABE-UNANUE

SAIZAR-MARTIN / LARRAÑAGA-ALCANTARA

GOROSTOLA-SASIAIN / EIZAGIRRE-MENDIZABAL


Baditugu Gatiburen kontzerturako bi sarreren irabazleak!

Gatibu taldeak datorren urtarrilaren 12an, larunbatean, Jimmy Jazz aretoan emango duen kontzerturako bi sarrera zozketatu ditu Hirinet-ek. Hauek dira irabazleak:

- Ixone Lafuente

- Raquel Peña Alonso

Zorionak!!! eta mila esker parte hartu duzuen guztioi!

Laguntzailea:


Urrezko Aizkolarien Binakako Txapelketako finalera sailkatu da Txikia IV.a aizkolari azkoitiarra

Julen Alberdi Txikia IV.a aizkolari azkoitiarra eta Ugaitz Mugertza Urrezko Aizkolarien Binakako Txapelketako finalera sailkatu dira. Abadiñoko probalekuan (Bizkaia) jokatu zuten atzo, astelehena, txapelketako bosgarren jardunaldia Iker Vicente eta Jesus Mari Mujikaren aurka. Azkoitiarrak eta Mugertzak 21 minutu eta 5 segundoan amaitu zituzten lanak; minutu bat eta zortzi segundo gehiago behar izan zituzten Vicentek eta Mujikak.

Saioan hainbat enbor mozteko lana zuten: erlojuaren aurka 45 ontzako enborra, zutik 54 ontzakoa, abiadura proban 65 ontzakoa, zutik 45 ontzakoa eta etzanda 54 ontzakoa, eta azkenik, lan erdira 54 ontzako lau enbor eta 60 ontzako bi enbor ebaki behar izan zituzten. Txikia IV.ak eta Mugertzak aurkariek baino azkarrago amaitu zituzten proba guztiak, eta ondorioz, martxoaren 7an Azpeitian jokatuko den finalerako sailkapena lortu zuten.


Hasiera bero eta nahasia

Espero bezala, Javi Martinezek eta Fernando Llorentek taldea lagatzeko hartutako erabakiak jarraitzaileak haserretzea ekarri duTaldearen mesedetan, Bielsak gaurko lehiarako deialditik kanpo utzi ditu bi izarrak

Maiatzak 25. Madril. Vicente Calderon. Espainiako Kopako finala. Athleticek 0; Bartzelonak 3. Aurten ere ez. Belaunaldi berriek zain jarraitu beharko dute talde zuri-gorriko kapitaina kopa bat altxatzen ikusteko. Aurki 30 urte beteko dira. Bada zerbait. Duda barik, finalak irabazteko dira. Baina jokatzeak ere asko balio du. Batez ere, ohituta ez dauden taldeetan. Horregatik, Madrilgo esperientziatik gauza on asko atera daitezke. Gauza on asko atera behar dira. Uholde zuri-gorria, esate baterako. Harmailetan, Athletic izan zen irabazle. Eta kalean ere bai. Athletic Hirian, 10.000 jarraitzailek baino gehiagok ikusi zuten norgehiagoka. Hau da, 10.000 jarraitzailetik gora joan ziren Madrilera sarrera barik. Horrelako gauzek erakusten dute zer sortu zuen Marcelo Bielsak zuzentzen duen taldeak familia zuri-gorrian: neurri bako ilusioa.

Abuztuak 19. Bilbo. Aste Nagusia. Athleticek ligako lehen partida jokatuko du. Betis arituko da Katedralean. Izen gutxiko aurkaria. Zaleen artean ez du aparteko interesik sortzen. Beñat Etxebarria ikusteko aukera izango da, beharbada, Betis ikustera joateko arrazoi nagusia —igorreztarra Bundesligako Wolsburgotik gertu omen dago—. Baina gehienak Athletic ikustera joango dira, San Mameseko norgehiagoka gehienetan gertatzen den legez. Baina gaurko neurketa ezberdina izango da. Denboraldiko lehen partidak behar lukeen ezaugarri nagusia faltako du: ilusioa. Talde gehienak berrirotik hasten dira denboraldi-aurre bakoitzaren ostean. Batez ere, aurreko sasoian helburuak betetzerik izan ez zutenak. Egoera horretan dauden taldeak fitxaketekin ahalegintzen dira zaleak berotzen.

Helburuak bete zituztenak, berriz, bere sasoian hartutako olatua indartu gura izaten dute, ilusioari eutsi eta, ahal bada, areagotzeko. Bada, Athletic erori egin da azken hamarkadetako olaturik onenaren gainean zihoanean. Ez da kapaz izan ereindakoa jaso eta mantentzeko. Ondorioz, duela hiru hilabete zegoen poza eta garaipen gosea iraganeko kontuak bihurtu dira. Orain, haserrea, etsipena eta ezina sentitzen dute jarraitzaileek. Athletic triste dago, ilusioa galduta.

Marcelo Bielsak Lezamako lanen inguruan zuen haserrea jendaurrean azaldu izanak min eman zuen klubean, argentinarra ez baita edozein. Taldea itxuraldatu du. Askorentzat, Athleticek izan dezakeen entrenatzailerik onena da. Bilbon, izarra da. Athletic proiektuaren zutabe nagusietako bat. Baina ez da bakarra, klub zuri-gorriari eutsi ahal izateko zutabe gehiago behar baitira. Javi Martinezek eta Llorentek osatzen dute zelaian bizkarrezurra. Bada, taldeari eusten dioten bi jokalarik taldea lagatzeko erabakia hartzen dutenean, apurtu egiten da proiektua, ezinbestean. Are eta gehiago protagonisten ahotik Athletic laga gura dutela entzutera ohitua ez dauden bazkideez ari garenean.

Horregatik, ez da harritzekoa izan Lezamako lan saioetan bi ikurren kontrako oihuak entzutea. Egiari zor, askoz ere zale gehiago eta askoz ere gogorragoak izango zirela pentsatzen zutenak asko dira. San Mameseko partida neurgailu aproposa izango litzateke zaleen iritziaren berri jakiteko. Baina ez da horrelakorik gertatuko, taldearen «onerako» harmailan utziko baititu bi jokalariak Bielsak. Entrenatzaileak kontu honetan iritzia duten alde guztiak ulertzen ditu. «Jokalariek eskubidea dute egin dutena egiteko; bestalde, klubak bere estiloaren eta filosofiaren alde egin behar du; eta, zaleei dagokienez, nahiz eta euren iritzia azaleratzeko modua ez zaidan asko gustatu, kontuan izan behar da sentimenduak eragindako jarrera dela.

Bistan da ez dela giro Athleticen. Horregatik, giroa baretze aldera, garrantzitsua izango da ondo hastea. Beraz, Betis mendean hartu beharra dago. Baina ez da erraza izango. Athletic ez dago sasoian, eta iazko bi neurketetan, Pepe Melek zuzentzen duen taldea atera zen irabazle. Hamaikakoari dagokionez, bi izarren falta nahikoa ez, eta Muniainen hutsunea ere bete egin beharko du Bielsak. Aduriz eta Isma Lopez, gutxienez, prest daude taldeari laguntzeko.


Gai historikoen bi film emango dituzte Lazkaon

Gerriko kultur elkarteak bi filmeko emanaldia antolatu du, astelehenerako, 21:00etan Arerian (3 euro). Ordubeteko saioan, lehenik Gipuzkoaren jatorria eta ondoren Nafarroaren konkista 1512 lanak ikusi ahalko dira.


Futbolari agur esan dio Mikel Aranburuk

Hamabost urte goi mailan aritu eta gero, denboraldiaren amaieran Reala utziko du; «gauzak bere garaian uzteak balio handia du», esan du

Espainiako Liga amaitzeko bi jardunaldi besterik ez dira geratzen. Bereziak izango dira oso. Izan ere, azken hamabost urteetan Realeko ikur izan den Mikel Aranburuk (Azpeitia, 1979) bere futbol ibilbideko azken partidak jokatuko ditu datozen egunetan. Erdilari azpeitiarrak futbola utziko duela jakinarazi zuen atzo, Zubietan egindako agerraldian, hainbat komunikabideren aurrean.

Oso ondo pentsatutako erabakia dela azpimarratu zuen jokalari txuri-urdinak. «Gauzak bere garaian uzteak balio handia du», esan zuen. Hain justu, jendeak eta klubak berak beste urtebetez jarraitzeko eskatu diotela aitortu zuen; berak, berriz, gaitasunez ondo dagoela onartu arren, agur esateko unea dela esan zuen. «Bukaera arte jokatzeko aukera izan dut, taldearen partaide sentitu naiz, baina fisikoki eta mentalki nekea ekartzen du hainbeste urtez goi mailan egoteak», azaldu zuen.

Aranburuk, hain zuzen ere, 1997. urtean egin zuen debuta, Javier Irureta entrenatzaile irundarraren eskutik. 424 partida jokatu ditu orain arte, eta 32 gol sartu ditu. «Momentu egokia dela uste dut. Realarentzat, gainera, ez da beste munduko kaltea izango. Jokalari on asko daude zelai erdian jokatzeko», erantsi zuen erdilari azpeitiarrak.


Jostunak elkartzeko aitzakia

Ohitura denez, Santa Luzia egunaren aitzakian herriko hainbat jostun elkartu ziren Amezketan. Egun horretan zaindariaren eguna ospatzen dute, eta horretarako bazkaltzeko elkartu ziren eta horren ondoren familia argazkia atera zuten.


Baztanek ia-ia agur erran dio 3. mailari. Asier Lizartzaren kronika


Martxoaren 8ko greba feminista deitu dute sindikatuek Euskal Herrian

ELA, LAB, ESK, Steilas, EHNE, Hiru, CGT eta CNT sindikatuek 24 orduko grebara deitu dituzte, martxoaren 8an, Euskal Herriko emakume guztiak. Deialdia Euskal Herriko Mugimendu Feministak egin du. Bilbon, Eusko Jaurlaritzan, eta Nafarroako Gobernuko Lan Sailaren aurrean, greba deialdia erregistratu dute. Bertan azaldu dutenez, hau ez da ohiko greba bat, mugimendu feministak azpimarratu bezala, enplegutik haratago doalako; izan ere, egun horretan, 24 orduko greba deituko da lan merkatu arautuan ere.

https://bilbohiria.com/docs2/2019/Ibaizabal/190207_Martxoak8_greba.mp3

Deskargatu hemen.


Gol-festa ligako lehenengo norgehiagokan

Kronika Ohorezko Maila

Lauburu Ibarra Mahalak 13-0 irabazi zion Racing de Mieres talde asturiarrari ligako lehenengo norgehiagokan. Bisitariek ezin izan zuten talde morea gelditu eta Aitor Arevalon mutilak osatze prozesuan dagoen talde honen gainetik pasa ziren; Erasoan neurketa on bat jokatu ez bazuten ere, etxekoek erritmo altua jarri zuten defentsan eta honek, baloia erabat alde moreak berreskuratzea ahalbidetu zuen.

Ibarrakoek baloiaren jabetza osoa zutela hasi zen norgehiagoka, bisitariek pista erdian itxaroten zuten bitartean, baloia ostu eta kontrara ateratzeko asmoz. Talde moreari partidan sartzea kosta egin zitzaion hasieran, jokoari abiadura txikia ezartzeagatik. Zortzigarren minutuan etxekoek aurreratu ziren Asier Izagirrek amaitutako ekintza batekin. Minutu bat beranduago Aimar Iturriotzek egin zuen 2-0ekoa. Moreak gehiago ziren eta aukerak bata bestearen atzetik zetozen. Atsedenaldirako hiru minutu falta zirela, Eneko Vinuesak tanto bat gehiago egin zuen eta 30 segundora Martin Ibarbiak 4-0ekoa ezarri zuen estrategia jokaldi on batean.

Lehenbiziko zatia honela amaitu zen, Ibarrako taldeak oso ongi jokatu gabe, pistan eskarmentu handiagoa erakutsi zuen eta hori nahikoa izan zuen atsedenaldira tamainako errentarekin iristeko.

Bigarren zatiak ez zuen agertokia aldatu, baloia talde morearen eskutan jarraitu zuen eta gol aukerak ere moreak izan ziren. Jokoan zegoen aldea oso handia zen eta golak minutuak pasa ahala, banan-bana iristen hasi ziren, guztira 13 sartu arte. Ezohiko kopurua da kategoria hauetan. Bigarren zatiko golegileak Asier Izagirre (3), Iker Sanchez (2), Martin Ibarbia, Aimar Iturriotz, Iñigo Iriarte eta Jokin Agirretxe izan ziren.

Neurketaren amaieran entrenatzaileak ondoko adierazpenak egin zituen: “Garaipenagatik oso pozik gaude, partida hau oso ondo etorriko zaigu-eta, konfiantza irabazteko. Taldeak norgehiagoka serio bat jokatu du 40 minutuetan zehar eta hau da jarraitu beharreko bidea. Erasoan baloiaren erritmoa hobetu beharra daukagu, gaur mantsoegia izan baita, eta helburu handiagoak lortu nahi baditugu, erritmoa handitu beharra daukagu, kontrolen kalitatea hobetu eta baloirik gabeko erritmoa ere landu. Lan asko daukagu egiteko; hori da gaurko norgehiagokatik atera daitekeen ondorio nagusia”.

Datorren larunbatean Ibarrako taldeak Asturiasera bidaiatuko du, Lugonesera, La Esperanza-Rangers, bertako taldearen kontra jokatzeko asmoz. 18:30ean hasiko da.

Pasa den asteburuan denboraldi honetan lehiatuko diren azpiko kategorietako talde batzuk ere, martxan jarri ziren jada. Txubelen mutilak 3-1 irabazi zuten ostiral iluntzean bere estreinaldian; jubenil territorialak ordea, Eskoriatzan egin zuen debuta eta 5-0 galdu zuen.

Azkenik, kadeteek prestaketan jarraitzen dute datorren asteburuan bere ligari hasiera emateko, eta 6-2 irabazi zion Antiguoko taldearen kontra jokatutako lagunartekoan. Pixkanaka Gipuzkoako areto futboleko kategoria guztiak jarriko dira martxan beren lehiaketetan.

#AukeratuMoreeginLauburu #ZurekinGehiagoGara #GoazenMorez


Juan Joxe Agirreren argazkiak aldizkarietan

Juan Joxe Agirre azpeitiar argazkilariaren irudiak argitaratu dituzte Navarra Tour eta Conocer Navarra aldizkarietan. Navarra Tour aldizkariko azalean atera dute Agirreren argazki bat, eta Conocer Navarra aldizkarian Allaozeko urtegiaren inguruko erreportajea azpeitiarraren argazkiekin lagundu dute. Hemen, Alloz urtegiaren inguruko erreportajea.

Conocer Navarra aldizkariak martxoko zenbakian ere argitaratu zituen Agirreren argazkiak.


Escudero eta Ziluaga 18.000 euroko bermea ordainduta libre uzteko eta gainontzekoak kartzelan sartzeko eskatu du fiskalak

Abokatuei SEGIri aholkuak ematea eta H-Alboka estrukturan parte hartzea egozten zaie. Gainontzekoei SEGIko zuzendaritzakoak izatea leporatu diete. Inkomunikaturik deklaratu dutela salatu du AAMk.

Haritz Escudero eta Haizea Ziluaga abokatua libre uzteko eskatu du Pedro Martinez Torrijos Espainiako Auzitegi Nazionaleko fiskalak bakoitzari 18.000 euroko bermea ordainarazita. Atxilotutako gainontzeko sei lagunentzat, berriz, kartzelan sartzeko eskaera egin du. Espainiako Barne Ministerioak dioenez, bi abokatuek SEGI gazte erakundea aholkatzen zuten. Ikerketak saihesteko zer egin behar zuten azaltzen omen zien, besteak beste. H-Alboka estrukturarekin ere lotzen omen dituzte. Arantza Zulueta, Iker Sarriegi eta Jon Enparantza abokatuak ere arrazoi hori erabilita atxilotu zituzten. ETAren eta euskal presoen arteko bitartekaritza lanak egitea ere egozten diete, beraz.

Gainontzeko sei atxilotuei, Saioa Zubiaur, Ainhoa Villaberde, Garazi Autor, Izaskun Goñi, Eneko Villegas eta Oihana Lopezi, berriz, SEGIko buruzagitzakoak izatea leporatzen diete, eta horregatik, kartzelan sartzeko eskaera egin du fiskalak.

Amnistiaren Aldeko Mugimenduak jakinarazi duenez, inkomunikaturik deklaratu dute, eta euren konfiantzako abokatu batekin egiteko eskubidea ukatu diete. Ofiziozko abokatuarekin aritu dira, beraz. AAMk salatu du neurri horrekin "muturrera" eraman dutela inkomunikazio aldia, eta atxilotuen babesgabetasuna areago dutela salatu du, euren inguruko kezka handitzeaz gain. Atxiloketaz geroztik egon dira inkomunikatuta zortziak, eta larunbatean habeas corpus-a ukatu zien Grande-Marlaskak.


Batzarra, etzi

Abian prozesuaren bigarren fasea hasiko du Hernaniko Ezker Abertzaleak larunbatean. Aurreneko batzarra larunbat honetan izango da, 10:00etan Laubidietan. Haur-zaintza zerbitzua eskainiko da, baina aurrez abixatu behar da: hernanikosortu@gmail.com.


NOR GARA: Ane Beato Uria

Kaixo, ni Ane naiz. 10 urte ditut eta Luxaondon bizi naiz bi txori ditut. Nire lagunekin egotea gustatzen zait. Margotzea ere asko gustatzen zait, gainera, oso ondo marrazten dut.


Haur eta gaztetxoak kalean ibiltzeaz gozatzen ari dira

Ia hilabete eta erdiz etxean egon ostean, gaur goizean umeak kalera ateratzen hasi dira, gurasoek lagunduta. Gaur gaurkoz, etxetik kilometro bateko bueltan ibiltzeko aukera izango dute, egunean ordubetez, nahi dituzten jostailuak hartuta.

Ikastetxeak itxi zirela 45 egun dira gaur, igandea, eta konfinamendu egoera arintzeko Espainiako Gobernuak hartutako lehen neurria gaur bertan sartu da indarrean: 14 urtetik beherako umeek eta gaztetxoek, ordubetez bada ere, kalera ateratzeko aukera dute aurrerantzean.

Goizean, pixkanaka hasi da mugimendua sumatzen kaleetan; hain zuzen ere, hainbat haur eta gaztetxo atera da kalera gurasoek lagunduta. Horiek etxetik kilometro bat urrundu ahal izango dute bestelako neurririk ezartzen ez duten bitartean, eta parkeetara ezingo dute joan.


Nola egin behar da testamentu bat? Erantzuna astearteko 'Faktoria'n

Testamentua nola egin irakatsiko du bihar goizeko 10etan 'Faktoria'n, Maite Barruetabeña zuzenbide zibilean adituak.

Horren aurretik, jakietan dauden metalek gure gorputzean duten eraginaz hitz egingo du Jone Lezeta nutrizionistak.

11etan Patxi Traperoren traperokeriak entzungo dira Euskadiirratiko goizeko magazinean eta horren ondotik liburudenda txikien etorkizuna aztertuko dute, liburudendetan bertan galdetuta.

Horrez gain, saio osoan zehar udako lehiaketa martxan izango dute ''Faktoria''n


Nork ordaindu behar du opor fiskalen isuna?

Azkenean Espainia zigortzen badute, isuna 50 milioi eurokoa inguru izango da, eta 2013 edo 2014 urtean iritsiko da.

Europar Batasuneko Justizia Auzitegiak EAEko ''opor fiskalak''legez kanpokoak direla berretsi eta gero, Europako Batzordeak Espainiari isun handia ezartzea eskatu du, diru-laguntzak ez berreskuratzea egotzita.

Gaia oso polemikoa da. Izan ere, foru aldundiek esan dute aspaldi itzuli zituztela laguntzak. Bruselaren arabera, baina, ez dute frogatu.

Europako Batzordeak zehaztu du EAEko agintariek 500 milioi euro berreskuratu behar dituztela oraindik.

Azkenean isuna ezartzen badute, 50 milioi eurokoa inguru izango da, eta 2013an edo 2014an helduko da.

Arazoa nork ordaindu behar duen ezartzea izango da. Bizkaiko Aldundiaren iturriek azaldu dutenez, gaia Kontzertu Ekonomikoaren baitan eztabaidatu beharko dute, baina isuna Espainiako Erresumari zuzenduta egongo da.


CUP: "Eskuzabal eta behar den neurrian jokatuko dugu"

Zerrenda subiranistak adierazi du Junts Pel Siri dagokiola gobernua osatzea, eta prozesuari "edukia" emateko "pertsona onenak" beharrezkoak direla.

Konferentzia politikoa egin du CUPek, eta Junts Pel Si zerrendarekin eztabaidatu nahi dituen gaien inguruko azalpenak eman ditu. Artur Mas Kataluniako Gobernuko jarduneko presidentea eta Junts Pel Siren hautagaia gobernuko presidente hautatzea ahalbidetuko duen ez du argitu CUPek, baina azaldu du "eskuzabaltasunez" jokatuko duela.

Antonio Baños, Anna Gabriel, Albert Botran, Benet Salellas, Eulalia Reguant, Gabriela Serra eta Josep Manel Busqueta parlamentariek hartu dute hitza.

CUPek adierazi du jabetzen dela Junts Pel Si izan dela hauteskundeak irabazi dituen indar politikoa, eta "errepublikaren eraikuntza kolektiboaz" hitz egin nahi du CUPek zerrenda bozkatuenarekin. "Haustura, ekintza plana eta prozesu eratzailea" izango dira CUPen ardatzak negoziazio horretan.

Aldebakartasunaren garrantzia azpimarratu du, "batzen jarraitzeko" beharrarekin batera: "Batzen jarraitzen badugu, zilegitasun handiagoa izango dugu aldebakartasunean".


Azpeitiko Elizkalean Korputz jaiak ospatzen ari dira

Ostegunetik Azpeitiko Elizkalean Korputz jaiak ari dira ospatzen. Gaur, larunbata, dute festetako azken eguna, eta eguerdian Itsasiko dantzari txikiek hainbat dantza eskaini dituzte, trikitilariek lagunduta. Arratsaldera bitartean, trikitilariak ibiliko dira Elizkalean eta kaletarrek afaria izango dute, 20:00etan, Mendizaleen tabernan. Ondoren, Korputzak bukatzeko Imuntzo eta Belokiren emanaldia izango da Elizkalean.


BIDEOA| Maravillas gaztetxearen itxiera, pausoz-pauso

Gobernuak argitaratu du nola egin dituzten ikuskaritza lanak eta Marques de Rozalejo istearen erabakiaren ostean egindako itxiera-lanak.


Bete-betean egon ezean...

Urtero bezala, oso gogorra dator Euskal Herriko Itzulia. Hasiera-hasieratik, gainera. Kontuz lehenengo etaparekin; erabakigarria, agian, ez da izango, baina alde batzuk izango dira faboritoen artean. Bat baino gehiago geratuko da lehiatik kanpo Ordizian. Oso gogorra eta luzea da Gaintzako igoera, 1,7 kilometro baitaude behetik herriraino. Eta arnasa hartzeko tarterik ez dago ia-ia etapa guztian zehar. Bete-betean egon ezean... Taldekideek esan didatenez, gainera, gogorrak eta zailak dira Urdazubira iritsi aurreko kilometroak ere, eta adi ibili beharko dugu bigarren etapan ere.

Gasteizen esprinta eta Arraten faboritoen arteko lehia. Jakina da hori. Markina-Xemeinen amaituko den etapan, berriz, bezperako ibilbidea egingo dugu, baina aurkako norabidean. Etxebarriatik barrena igoko dugu Ixua, Elgoibartik San Migel... Lehengo astean egin genituen etapa horretako azken 50 kilometroak, eta nahiko bihurria da azken jaitsiera. Eguraldi txarra bada, kontuz. Baina benetan erabakigarria azken erlojupekoa izango da. Bi igoera dauzka, luzea da, eta dezenteko aldeak egon daitezke.

Faboritoak? Denen ahotan dabiltzanak. Igotzaile ona edo ibilbide zailetan abila izan beharko du irabazleak; baina baita erlojupekoetan on samarra ere. Ez da nahikoa Ordiziako etapa irabazi eta Arraten onenen pare egon ondoren, erlojupekoan 40-50 segundo galtzea. Erregulartasun horretan, Contador, Valverde, Peraud, Kwiatkowski, Van Garderen, Rui Costa... horiek dira faboritoak.

Valverde taldean edukita, eta Intxausti erlojupekoetan ona dela jakinda, lan egitea egokituko zaigu guri. Ni ondo nago, anaia ere bai, baina guztien laguntza behar izaten da bakarrak irabazteko. Guretzat berezia izango da itzulia; inork nahi eta espero ez zuen bezala amaitu zen Euskalteleko etapa, baina beste talde handi batek eman digu aukera gozatzen jarraitzeko. Oso harrera ona egin digute, eta dena emango dugu taldearen alde.


Lorena Arangoa, "Nirebaitaturik"

Dena arrosa, beltza...

edo ez? Beno bai, baina...

hori dena... bakarrik?

hobeki lagunduta, ezta?

Edo agian ez? Ez dakit!

Horrelako burutazioak ditu klown antzezlan honen pertsonaiak. Bakar bakarrik agertzen da Lorena Arangoa agertokian, eta hori da hain zuzen ere honen gai nagusia: Bakardadea. Lan farregarria bezain hunkigarria dugu hau. Bihar bertan izanen dugu hau ikusteko aukera Barañaingo auditorioan arratseko 8:30etan. Ilusioa egiten dio Arangoari martxoaren 8an, emakumearen egunean egitea, emakume askok haientzat oso ezagunak diren egoerak ikusiko baitituzte bertan. Luze eta zabal solastu gara berarekin arratsalde.on saioan.


Pina: "Katalunian ez da altxamendu publikorik izan"

Akusatuen abokatuak absoluzioa eskatzeko argumentuak plazaratzekoak dira Espainiako Auzitegi Gorenean, gaur eta bihar. BERRIA zuzenean ari da ematen epaiketaren berri. 16:00etan Jordi Pina abokatuaren txanda izango da. Bera da Jordi Sanchezen, Jordi Turullen eta Josep Rullen defentsa abokatua. Goizeko saioan hitza hartu dute Andreu Van den Eynde Oriol Junquerasen eta Raul Romevaren abokatuak eta Xavier Melero Joaquim Fornen abokatuak.

*Espainiako Auzitegi Gorenak ezarritako egutegiaren arabera, hamabi akusatuen defentsek gaur eta bihar artean aurkeztu beharko dituzte haien ondorioak. Absoluzioa eskatzekotan dira. Akusatuek, berriz, defentsek bukatu eta gero izango dute azken hitza hartzeko aukera. Ondoren, epaiaren zain geratuko da epaiketa.

*ITW International Trial Watch-Catalan Referendum Case plataformak defentsei ondorioak aurkezteko denbora gutxi eman dietela kritikatu zuen atzo. Astero egin ditu txostenak lau hilabeteotan, eta sarri kritikatu du Marchena epailearen jarrera.

*Epaiketak iraun duen lau hilabeteotan, Fiskaltza saiatu da mobilizazio baketsuak eta desobedientzia zibila indarkeria gisa aurkezten. Espainia "hautsi" nahi izatea egotzi diete auzipetuei.

*Oinarrizko eskubideen defentsan jarri du arreta Van den Eynde abokatuak Kataluniako prozesuaren auziko ondorioak azaltzean: "Auzia askatasun ideologikoa da". Horra haren azalpenaren laburpena.

*Ikusi Kataluniako auziaren gida: Nor den nor epaiketan.


Lakuntzan afizionatuen probarik gabe


Haur eramaile tailerra emango dute Lekeition

Umea aldean eramateko modu eroso eta ergonomikoak ezagutzeko tailerra eskainiko dute bihar [maiatzak 27] Lekeitioko Azkue ikastolan. Veronica Jimenez lekeitiarrak emango du tailerra.

Aurreratu dutenez, helburua ume eramaile (motxila, fular, meitai…) ezberdinak ezagutu eta beraien erabilera egokia ikustea izango da. Tailerra 16:45ean hasiko da, eta parte hartu nahi dutenek 94-684 09 59 telefono zenbakira deitu behar dute izena emateko.


Lasaon San Martin eguneko azoka irudietan

Asteburuan Lasao auzoan sanmartinak ospatu dituzte. Atzo, San Martin egunez, auzoko produktuekin eta animaliekin erakusketa eta azoka egin zituzten, frontoian.


Eskaintza zabala abuztuan ere Pagoetako Parke Naturalean

Abuztuan ere askotariko ekitaldiak izango dira Pagoetako Parke Naturalean. Igande honetan eta hurrengoan, esaterako, Lokate baserria bisitatu ahalko da, artzantzaren sekretuak ezagutu eta gazta dastaketa egiteko, besteak beste. Helduek 7 euro ordaindu beharko dituzte eta 5 euro 3-12 urte bitarteko haurrek. 943-835389 telefono zenbakira deitu edota iturraran@gipuzkoamendizmendi.net helbidera idatzi beharreko da erreserba egiteko.

Era berean, talo tailerra izango da bihar Iturrarengo parketxean, Agorregiko erroten eta burdinolaren bisitaren ostean. Ostegunetik igandera, egunero, 11:30ean ikusi ahalko dira Agorregiko lantegiak martxan.

Horrez gain, gogoratu dute erlauntzak ere egun horietan, ostegunetik igandera bisitatzeko aukera dagoela, 13:00etan. Era berean, Iturrarango parketxea asteartetik ostiralera zabalduko dute, 10:00-14:00 eta 16:30-18:30 bitartean, eta lorategi botanikoa egunero bisitatzeko aukera izango da.


Gurutze Gorriak lehen laguntza ikastaroa eratu du

Durangaldeko Gurutze Gorriak otsailaren 27a eta martxoaren 22a bitartean lehen laguntzako ikastarorako izena emateko epea hasi du.

Klaseak astelehenetik ostegunera izango dira, 18:30etik 21:30era, guztira 48 ordu. Ikastaro hori gaindituz hainbat lan eskaintza publikotan puntuak lortu daitezke, eta bolondres ibiltzeak unibertsitateko kredituak eman ditzake-eta (formaciondurango@cruzroja.es).


Siziliatik abiatuko da 2021eko Italiako Giroa

Gainera, uharte italiarrak 2020ko Giroko hiru etapa hartuko ditu. Hala jakinarazi dute antolatzaileek.

Italiako Giroaren antolatzaileek astearte honetan jakinarazi dutenez, Siziliatik irtengo da 2021. urteko Giroa. Gainera, uharte italiar honek lasterketa arrosako hiru etapa hartuko ditu 2020. urtean.

Eliteko txirrindularitza Siziliara bueltatzeko sinatu duten hiru urteko akordioaren aurkezpen ekitaldian jakinarazi dute albistea. Horrez gain, iragarri dute Siziliako Giroa berriz egingo dela.

"Txirrindularitza bere etxera bueltatzen da. Apirilaren 3tik 6ra bitartean egingo da aurtengo Siziliako Giroa. Catanian izango du abiapuntua eta Milazzo, Palermo eta Ragusa izango dira helmugak. Etna sumendian ere amaituko da etapa bat", adierazi dute antolatzaileek.

Siziliako Giroa duela 42 urtetik egiten ez den lasterketa da. Tradizio handiko lasterketa zen Siziliako Giroa iragan mendean, lehen edizioa 1907an egin zelarik, Italiako Giroa lehen aldiz egin baino bi urte lehenago.


Sasoiak zerbitzu publikoak aldarrikatu ditu

Sasoiak, jubilatu eta pentsionista elkarteak, pentsio duinak, osasungintza publikoa eta kalitatezkoa, kopagorik ez, sendagarri guztien ordainketa eta bestelako eskaerak publiko egin zituen. Irurtzungo azokan izan zen, asteartean. Gaiekiko kezka dagoela agerian utzi zuen San Martin jubilatu elkarteak antolatutako hitzaldiak.


Bi puntu, aztergai

Gobernu Batzordea bilduko da gaur, 09:15etan, Alkatetzan. Bi puntu aztertuko dituzte, tartean kale arte sorkuntzarako dirulaguntzen ingurukoa.


Lekitto Bedarrak Usotegi Eguna aurkeztuko du astelehenean, kultur etxean

Lekitto Bedarrak Usotegi Eguna ospatuko du hilaren 29an. Eta astelehenean jai egunaren aurkezpena egingo du, 19:00etan, kultur etxean.Jakitera eman dutenez, aurtengo ospakizunean egingo dituzten ekintza guztien ardatza auzolana izango da.Beste alde batetik, bihar goizean, Usotegin auzolanean jarraitzeko deialdia egin dute. Besteak beste, belarra moztu, kanpoko horma konpondu eta lorontziak garbituko dituzte.


AHANZTURA GARAILE

Eustakio Mendizabal Txikiaren arrastoa mapatik kendu behar horrek Juan Mari Bandresek Manuel Vázquez Montalbanekin izandako elkarrizketa ekarri dit gogora.

Vázquez Montalbanen “Mis almuerzos con gente inquietante” (1984) liburu gomendagarrian Bandresek kontatzen du frankismo garaian PSOEko zuzendaritzako kide batekin Donostiatik Cordobarako bidaia egitea fortunatu zitzaiola: Felipe González zen bidaidea, Isidoro sasiko izenez. Bidaian zehar izandako solas atseginean politikari andaluzak ETAren jarduerarekiko oniritzia erakutsi omen zion; hitzez hitz, “por entonces (70 hamarraldiko lehen urtetan behar zuen izan) era un entusiasta de la lucha antifranquista de ETA”; alegia, Isidorori –beste askori lez– Francoren borreroak gaitzesgarriago zitzaizkiola haiek 1973ko apirilean bala bat buruan sartuta hil zuten Txikia baino.

Uvetako plazaren auziaren ebazpenean biktimek borreroen gain lortutako garaipena ikusi du Getxoko PPk. Niretzat biktimen memoria baino garaileago atera da borreroekiko ahanztura. Izan ere, Txikiaren izenarekin batera diktaduraren aurkako erresistentziaren lekukotasun bat ere borratu dute; frankismoaren borra izan ziren erakundeak, berriz, hor darraite, – “todo por la patria”– egindakoen azalpenik eman edo barkamenik eskatzeko inolako ardurarik gabe.


Grezia eta "mamu" pentsiodunak

Greziako kaos burokratikoa dela eta, 1954 urtetik pentsioak jasotzen ari diren lagunak daude. Lan ministroak ikerketa bat iragarri du.

8.500 erretirodun, horietako 500 baino gehiago 110 urtekoak, pentsioa jasotzen jarraitzen dute Grezian. Hori dela eta, Gobernuak lagun horiek bizirik jarraitzen duten ikertuko du.

Andreas Loverdos Lan ministroak adierazi duenez, Fiskaltzak ikerketa bat egingo du. Greziako kaos burokratikoa dela eta, 1954 urtetik pentsioak jasotzen ari diren lagunak daude.

Yorgos Kutrumanis Lan ministro ordeak jakinarazi duenez, 321 hildako pentsiodunen senideek pentsioak jasotzen jarraitzen dute Grezian.

Horrelako egoerak ekiditeko sistemaren zehaztasun falta onartu du Kutrumanik.


Osasunari buruzko lehen hitzaldia gaur, Sasoiko taldearen eskutik

Sasoiko taldeak antolatuta Gorputza eta pentsamendua osasunerako beharrezko elkartea hitzaldia izango da gaur, arratsaldeko 20:00etan Biterin. Sasoiko taldeak jakitera eman duenez osasunaren inguruko hitzaldi gehiago egingo dituzte aurrerantzean.


Ijurra eta Hesian-ekoak Euskalerria Irratiaren aldeko lanean

Iruñerriko irrati euskaldunaren aldeko CD-DVDa egiteko hura aldez aurretik erosiko duten 1.000 lagun behar dira.

Ene Kantak proiektuko kideek haurrendako euskarazko abesti berri eta freskoak sortzen dituzte. Batzuetan herri kantuak moldatu eta gaurkotzen dituzte eta CD batea argitaratzen dituzte. Gainera, haurrek erraz imitatzeko moduko koreografiak asmatzen dituzte eta DVDan jaso. Ene Kantak proiektuko kideek zenbait lan atera dituzte aurretik. Lehenengoaren etekinak Sortzen-i eman zizkioten eta bigarrenekoak Nafarroako Bertsolari Elkarteari.

Hirugarren diskoarekin lortzen diren etekinak Euskalerria Irratia laguntzeko izanen dira. 20 kanta berri jasoko dira CD-DVDan. Abestiak sortuak dituzte eta Euskal Herriko makina bat musikari ezagunek parte hartu dute. Horien artean daude Igor Ijurra eta Hesian taldeko Zuriñe eta Fran. CD-DVDa egin ahal izateko aldez aurretik hura erosiko duten 1.000 pertsona behar dira eta horregatik corwfunding edo finantza auzolan bidez finantzatu nahi dute.

CD-DVDa eskuratzeko hemen


Duatloi txapelketa irabazi du Maider Gaztañagak

Tolosaldeko Triatloi Taldearekin aritzen den Maider Gaztañaga ordiziarra da Euskadiko distantzia luzeko txapeldun berria. Joan den larunbatean jokatu zen txapelketa Arrigorriagan (Bizkaia), eta erraz irabazi zuen Ordiziako atletak. Korrika 12 kilometro, 75 bizikletan eta beste 12 korrika egiteko 3:57:18ko denbora behar izan zuen. Veronica Dominguez bigarren sailkatuari 26 minutuko aldea atera zion.


'Zipi eta Zape, eta kanikaren kluba' bi egunez emango dute Itsas Etxean

Zipi eta Zape, eta kanikaren kluba filma emango dute ostiral eta larunbatean Itsas Etxean, 18:00etan. Sarreraren prezioa 3 eurokoa izango da.


Espainiako Auzitegi Nazionalak espetxeratu egin du Marokoko erregeak aske utzitako pedofilo espainiarra, atzo indultua kendu ondoren.


Mendia izango da PSEko idazkari nagusi berria, %60ko babesarekin

Alderdiarentzat «garai berri bat» hasi dela nabarmendu du Lopezen ondorengoak. Mikel Torresek irabazi du Bizkaian, eta Cristina Rodriguezek Araban. Iñaki Arriolak jarraituko du Gipuzkoan.

Alderdiko buru izateko hautagai bakarra egonik, sorpresarako tarterik ez du utzi gaurko bozketak, Mendiaren hautagaitzari dagokionez behinik behin: 3.239 boto jaso ditu, eta bera da, behin-behinean, PSE-EEko idazkari nagusi berria —osteguneko 14:00 arteko tartea dago Etika Batzordean helegiteak aurkezteko—. PSEk dituen 5.351 afiliatuek zuten botoa emateko aukera, eta, hautagaitza aurkezterako, 2.239 abal erakutsi zituen.

5.351 afiliatuek 70 bozkalekutan izan dute babesa adierazteko aukera, egun osoan. 20:00etan itxi dira hautetsontziak. Behin betiko parte hartzea %70,21ekoa izan da bozketarako ireki dituzten 70 zentroetan. Lurraldeka, Gipuzkoan parte hartzea %81,91koa izan da; Bizkaian, %63,65ekoa; eta Araban, %70,82koa.

Lehen uneko balorazioa egin du Mendiak berak Bilbon, PSEren egoitza nagusian. Alderdikideak zoriondu ditu, eta PSE-EErentzat "garai berri bat" hasi dela esan: "Alderdia biziberritzea izango da nire zeregina".

Kongresua, 20 eta 21ean

Ofizialki, bihar izendatuko dute PSE-EEko idazkari nagusi Idoia Mendia, behin-behinean. Etzi helegiteak aurkezteko tartea utzi, eta ostiralean izango da behin betiko datuen onarpena. Larunbat eta igandean egingo du alderdiak ezohiko kongresua. Larunbatean berretsiko da Mendia alderdiko buru gisa, eta lehen hitzaldia egingo du jarraian. Aurrez, Pedro Sanchez PSOEko idazkari nagusi berriak eta Idoia Mendiari lekua utziko dion Patxi Lopezek ere hitzaldi bana egingo dute.

PSEren zuzendaritza osatzeko proposamenak larunbatean bertan egingo dira, eta igandean bozkaketa. Hori bai: Kongresuan ez dute militante guztiek parte hartuko. 302 delegatuk izango dute botoa emateko aukera: Arabako 39k, Gipuzkoako 96k, Bizkaiko 158k, EGAZ gazte erakundeko zazpik, eta Agrupacion Asociada taldeko bik. Militante kopuruei dagokienez, 753 ditu Arabak, 1.602 Gipuzkoak, eta 2.892 Bizkaiak.

Lurraldeetakoak

Araba, Bizkai eta Gipuzkoako PSEko idazkari nagusiak aukeratzeko bozketak ere gaur egin dira. Gipuzkoako botaketak Mendiaren hautaketak adina tarte utziko die sorpresei. Egun ere idazkari nagusi den Iñaki Arriola da hautagai bakarra, eta militanteen %60ren abalak aurkeztu zituen hautagaitzarekin. Egonkortuta dagoen buruzagia da, eta beste inork ez du aurkeztu bere burua haren lekua hartzeko.

Bina hautagai lehiatu dira Araban eta Bizkaian: Araban, Cristina Gonzalez nagusitu zaio Ivan Ruiz de Egilazi, eta Bizkaian, Mikel Torres Iñaki Egañari. Aurkeztutako abalei dagokienez, Gonzalezek aise gainditu zuen Ruiz de Egilazen kopurua, eta Torresek Egañarena. Nabarmentzekoa da lehiakideak izan diren bi herrialde horietan ere eztabaida inguratu duen giro lasaia. Liskarrik ez da plazaratu, eta hautagaiak aurrez aurreko eztabaida publikoak egin dituzte itxurak gordeta.

Herrialdeetako prozedurek ere PSE osokoaren egutegi bera izango dute, kongresuan ez beste guztian. Araba, Bizkai eta Gipuzkoako PSEren ezohiko kongresuak irailaren 27an egingo dira, bakoitza bere lurraldean, alderdiaren kongresu nagusia egin eta astebetera.


Indarkeria matxistaren salaketa, ilustrazioen bitartez

Itxaso Mendiluze, arte komisarioren begietatik, aktualitatearen irakurketa.

Emakumeen kontrako indarkeriaren nazioarteko eguna pasa berritan eta sanferminetan ustez gertatu zen taldekako bortxaketa epaitzen ari diren azken egunean, indarkeria mota hau salatu duten artistak ekarri dizkigu Itxaso Mendiluze arte komisarioak. Hiru ilustratzaile ekarri dizkigu: Ane Mikaza, Amaia Arrazola eta Higi Vandis.


Ainhoa Aizpuru diputatua Urola Erdiko enpresetako ordezkariekin bildu da

Ainhoa Aizpuru Urola Erdiko enpresetako ordezkariekin egindako bilkuran. (Ainhoa Aizpuru)

Gipuzkoako Ekonomia Sustapena, Landa Ingurunea eta Lurralde Orekako diputatu Ainhoa Aizpuru Azkoitiko Intxausti jauregian izan zen atzo, asteartea. Urola Erdiko enpresetako ordezkariekin bildu zen, aldundiaren estrategiaren, planaren, programaren eta deialdien berri emateko. Gainera, enpresetako ordezkarien ekarpenak, ideiak eta iritziak ere jaso ahal izan zituen diputatuak. “Elkarlalnean oinarrituta ari gara aurrera egiten, etorkizuna elkarrekin marrazten”, azaldu du Aizpuruk.


Infantaren NANarekin akats bat egon zela onartu du Ogasun Ministerioak

Epaileari igorritako informazioan, 13 higiezin eta 1,4 milioi euroko salmentak egotzi zizkioten infantari. Ogasun Ministerioaren arabera, bere datu basean dagoen informazioa da.

Cristina infantari egotzitako higiezinen eta ondasunen salmenten datuetan akats bat egon zela onartu du astearte honetan Ogasun Ministerioak. Zerga Administrazioko Estatu Agentziak jasotako informazioa infantaren NANarekin bat egiten duen beste nortasun agiri baten jabearena zen, azalpen horien arabera.

Akatsaren aurrean, hainbat informazio iturri berrikusteari ekingo diola iragarri du Ministerioak ohar baten bidez.

Epaileari igorritako informazioan, 13 higiezin eta 1,4 milioi euroko salmentak egotzi zizkioten infantari, eta, Ogasun Ministerioaren arabera, bere datu basean dagoen informazioa da hori, ''hirugarren batek helarazita''.

"Kasu honetan, infantaren NANarekin bat egiten duen nortasun agiri bati dagozkion datuak jaso zituen Agentziak, eta hori da Cristina de Borbon y Greciari esleitutako higiezinen transmisioaren inguruan egondako akatsaren jatorria'', Ministerioak azaldu duenez.

Onartu egin du ez zituela epaileari igorritako datuak egiaztatu, ''informazio eskaera bat izan zelako'', eta ''administratiboko egiaztapenik egitea ahalbidetzen ez duelako''.

Auzitegietako eskaerei erantzuteko Agentziak ''ikaragarrizko informazio kopurua'' igortzen duela esan duela esan du Ministerioak, eta ''askotan hainbat urte eta milaka datu'' izan ohi ditu oinarri.

Ogasun Ministerioak aurreratu duenez, gutxi barru igorriko dio epaileri eskatutako informazioa.


Erreserba Federalak interes-tasa igo du lehen aldiz Trump garaian

2017aren amaiera baino lehen beste bi igoera ekarriko ditu eta interes-tasak % 1,25 eta % 1,5 bitartean kokatuko dira.

AEBko Erreserba Federaleko Batzorde Exekutiboak asteazken honetan egindako bilera batean erreferentziako interes-tasa 0,25 puntu igotzea erabaki du. Hemendik aurrera % 0,75 eta % 1 bitartean kokatuko da, Janet Yellenek zuzentzen duen erakundeak nota batean adierazi duen arabera. 2017ko amaiera baino lehen interesetan beste bi igoera ere aurreikusi dituzte.

Batzorde Exekutiboaren erabakia, interesen azken igoeraren hiru hilabete geroago dator, eta finantza merkatuen aukerekin bat dator. Gainera, Donald Trump Ameriketako Estatu Batuetako presidente denetik herrialdeko funts federalen erreferentzia-tasen lehenengo igoera da hau.

Aurreikuspen makroekonomikoei dagokienez, 2017aren amaieran interes-tasak % 1,25 eta % 1,5 bitartean kokatuko direla uste du. Horrek, urtean zehar puntu laurden bateko bi igoera ekarriko ditu.


Reala eta ehunka zale txuri-urdin, Plazetan

Allerruren 50. urteurrenaren harira, entrenamendua egin du gaur goizean Plazeta futbol zelaian Realak. Ehunka zale inguratu dira Lezoko futbol zelaira, gehienak gazteak, euren idoloak gertutik jarraitzera. Carlos Vela, Xabi Prieto, Imanol Agirretxe, Chory Castro… Horiek denak izan dira entrenatzen, eta noski, zaleek oihuka jaso dituzte, animoak ematen.


Kontzentrazioa,

euskal presoak Euskal Herrira ekartzea eskatzeko

Etxerat elkarteak kontzentrazioa deitu du gaur Estatus politikoa orain, Euskal Presoak Euskal Herrira lemarekin. Arratsaldeko 20:00etan izango da kontzentrazioa Zinkoenean. Etxeratek dei egin die herritarrei kontzentrazioan parte hartzera.


Gaur hasita, ludotekariek eguaztenero ekintzak egingo dituzte herriko plazetan

Gaur hasi eta ekainaren 18ra arte Usaetxeko ludotekariek ekintzak egingo dituzte eguaztenero herriko plaza ezberdinetan. Ekintzen artean, ginkana, jolas erraldoia eta bestelako talde jolasak egingo dituzte ludotekariek. Eguaztenetako ekintzetaz gain, egubakoitz bakoitzean Usaetxeko plazan aparteko ekintzak egingo dituzte.

Hauxek dira eguazten eta egubakoitz bakoitzean egingo diren ekintzak:

Gaur, maiatzak 25: Munarreko plazan Balanz Bikeak.

Maiatzak 27: Usaetxeko plazan talde jolasak.

Ekainak 1: Arimazuriko plazan jolas erraldoiak.

Ekainak 3: Usaetxeko plazan igerilekua.

Ekainak 8: Ginkana (San Andreseko plaza izango da elkargunea).

Ekainak 10: Usaetxen afari merienda.

Ekainak 15: Erguineko plazan ur jolasak eta jolas erraldoiak.

Ekainak 18: Azken jaia.


'Atzerri' eleberria ondu du Mikel Antzak, erbestea eta literatura ardatz hartuta

Corbaisko espetxetik (Frantzia) helarazi zuen mezua idazleak, eta esan zuen bizi izandakoa eta fikzioa uztartu duela nobelan. Bideoa: Irutxuloko Hitza.


Txindoki Atletismo Taldea babestuko du Autowag-ek

Txindoki Atletismo Taldeak babesle berria du, Autowag VW-Audi auto saltegia. Hiru urterako akordioa sinatu dute bi aldeek; hala, Autowag-en izena Txindoki klubaren ekipazio berrian agertuko da.


Hainbat landaketa egin dituzte berdeguneetan

Txarapeara bideko aldapan mota ezberdinetako zuhaitzak landatu dituzte, baita futbol zelai inguruan ere; azken gune horretan, haizeteak botatakoak ordezkatu gura izan ditu Udalak. Eta oraingoan, zuhaitz mardulen aldeko apustua egin dute.

Udaberria iristear dela, eta horretarako sasoi egokia dela jakinik, zuhaitzak landatu dituzte herriko hainbat gunetan, Txarapeako maldan eta futbol zelai inguruan, besteak beste.

Txarapean hiru zonaldetan egin dira landaketak. Batetik etxeen alboko berdegunean; bestetik, Andramari auzunetik Txarapeara egindako eskaileren bi aldeetan; eta azkenik, maldaren beheko partean, errepide alboan. Eta hainbat zuhaitz mota landatu dituzte Makai lorezaintza enpresako adituek. Hona hemen: sei astigar zorrotz; hamar pago-lizar; lau likidanbar; lau magnolia; lau urki himalaiar; hamalau basa-gereziondo; hamasei japoniar gereziondo; lau urki; eta beste lau arte.

Mota horiek landatu ditugu aproposenak iruditu zaizkigulako. Ez genuen zuhaitz landare txikirik gura aurreko urtetan bezala; gutxieneko neurri bat izatea lehenetsi dugu", adierazi du Unai Elkoro alkateak. Landaketa horietara 10.288 euro bideratu dituzte.

Fubol zelai inguruan

Futbol zelai inguruko landaketak, ostera, gurasoen eta neskamutikoen laguntzarekin egin zituzten orain dela hamar bat egun. "Iazko otsaileko haizeteak botatako zuhaitzak ordezkatu gura izan dira han", adierazi du Elkorok, eta gaineratu: "Pozik gaude, gainera, herritar asko gerturatu zelako lan horiek egitera".

Aurtengo landaketa guztiak egintzat eman ditu: "Oraingoz bukatu dira. Txarapea barreneko zelaian landatutako arteek arazorik ez badute ematen datorren urtean beste landaketa bat egingo dugu".

Zebrabideetako lanak bukatzear

Txukuntze lanekin jarraituta eta herriko kaleen irisgarritasuna jomuga izanik, oztopo arkitektonikoak ezabatzeko lanekin jarraitzen du Udalak. Hala, zebrabideak errepide-mailarekin berdintzen dihardute azken asteotan. Lan horiek, baina, kezka sortu dute zenbait herritarren artean, eta alkateak horien zalantzak argitu gura izan ditu: "Arduratuta etorri zaizkigu hainbat herritar lehen baino koxka handiagoak daudela orain esanaz; hortaz, argitu gura dugu lanak oraindik ez dituztela amaitu, eta behin bukatuta daudenean, ez dela halako koxkarik geratuko", eta gaineratu eguraldia lagun izanez gero, Aste Santuak ingururako bukatuko dituztela lehen faseko lanak. Eta behin horiek eginda, bigarren fasekoei heltzeko gertu izango direlakoan dago alkateak.


Hamaiketakoentzat bilgarri berrerabilgarriak banatuko zaizkie Lehen Hezkuntzako ikasleei

Joan den ikasturtean abian jarritako Eskola Berdeak ekimenaren barruko neurri berrietako bat da, eta plastikozko hondakinak gutxitzea du helburu.

Bigarren ikasturtez jarraian, Azpeitiko ikastetxeetan Eskola Berdeak ekimena lantzen ari dira. Joan den ikasturtean esperientzia pilotu gisa abian jarritako ekimenaren azken helburua hezkuntza zentroak zaborrik gabeko eskola bihurtzea da.

2012-2013 ikasturtean ekin zioten bideari Azpeitiko Ikastola Ikasberrin, Iraurgi Ikastetxean eta Urola Ikastolan, sortzen zituzten hondakin organikoak auto-konpostaren bidez kudeatzen hasita. Esperientzia pilotu hori "oso positiboa izan da", ekimena bultzatu eta bertan parte hartu duten eragileen arabera. Horrela, 2013-2014 ikasturte honetan ere auto-konpostatzen jarraituko dute aipatu ikastetxeetan.

Hain zuzen ere, "iaz baino organiko gehiago kudeatzeko erraztasuna eta baliabideak jartzea" da Eskola Berdeak ekimenari dagokionez ikasturte honetarako finkatu duten erronketako bat, "iazko programa pilotuaren balantze positiboaren ostean frogatu baita, eskolek organiko gehiago kudeatu dezaketela".

Bigarren erronkak, berriz, ikasleek eskolara eramaten dituzten hamaiketakoekin sortzen diren hondakinak gutxitzeko bitarteko batekin du zerikusia. Horrela, Bockandroll izena eman diote Lehen Hezkuntzako ikasleen artean banatuko duten bilgarri berrerabilgarriari, eta plastikozko hondakinak gutxitzea du helburu. Lehen Hezkuntzako herriko ikastetxe guztietan banatuko dituzte bilgarriok. "Kanpaina honekin, hondakinen murrizketan egin nahi dugu indarra, soluzio praktikoen bidez", adierazi dute Eskola Berdeak ekimenaren arduradunek.


Jaurlaritzak kritiketatik defendatu du 'Herenegun'

Erkorekak esan du programa didaktiko horrek «ETAri zilegitasuna» kentzen diola «inolako zalantzarik gabe»

GASTEIZ. Joan den astean, Eusko Jaurlaritzak iragarri zuen aldaketak egin dituela Herenegun izeneko programan, hura aurkeztu zenean egin zizkioten kritikak kontuan hartze aldera, baina badirudi aldaketa horiek ez dituztela baretu kontrako iritziak. PPk berriro gaitzetsi ditu indarkeriaren gaia lantzeko eskoletan aurkeztuko diren unitate didaktikoak, «ETAren jarduera zuritzen» dutelakoan. Jaurlaritza, berriz, «harriturik» azaldu da kritika berri horien aurrean.

Eusko Jaurlaritzako eledun Josu Erkorekak esan du azken hilabeteetan «azterketa sakona» egin dietela unitate didaktikoen edukiei, eta aintzat hartu dituztela elkarte eta herritarrek egin dizkieten ekarpenak. Horregatik, «harrigarria» begitantzen zaio orain PPk esatea programan «gezur galantak» agertzen direla eta gazteei «nahasmena» sortzen diela Euskal Herriko historiaren inguruan.

Erkorekaren aburuz, orain proposatzen den testuak ez du «antz handirik» jatorrizkoarekin. «Aldaketa handiak sartu dira, egindako eskaerei erantzuna emateko», esan du. Gainera, Jaurlaritzak uste du programak, orain idatzita dagoen moduan, «zilegitasuna» kentzen diola «ETAren indarkeriari eta terrorismoari, inolako zalantzarik gabe».

Udaberrian, material didaktiko hori zortzi ikastetxetara eramango dute, proba gisa. «Ondoren erabakiko dugu aldaketa gehiago egin behar ote den», adierazi du Erkorekak.


Memoriarekin konpromisoa berretsi dute Martxoak 3k eta Bloody Sundayk

Bihar beteko dira 44 urte Britainia Handiko soldaduek Derryn eskubide zibilen aldeko martxa batean parte hartzen ari ziren milaka lagunen kontra tiro egin zuela.

Bloody Sundayren urteurrena gogora ekartzeko, eta 1976ko martxoaren 3ko gertaeren 40. urteurrena datorrela akordarazteko, Derry-Gasteiz: We shall overcome, irabaziko dugu manifestua egin dute publiko. Bi elkarteak senidetuta daude, eta memoria, justizia soziala eta giza eskubideen aldeko konpromisoa berretsi dute.

Bi elkarteek elkarrenganako elkartasuna adierazi dute batera ateratako oharrean, eta baita Derryko eta Gasteizko biztanle guztiekiko elkartasuna ere. "Lanean jarraitzen dugu eta jarraitu egingo dugu, hori delako bidean gelditu diren pertsona guztiei egin diezaiekegun omenaldirik onena", diote.


ONCEren zozketak hainbat milioi euro utzi ditu Sestaon (Bizkaia) eta Arrasaten (Gipuzkoa)


Ikasturtea hasita ere, izenematea irekita

Ostiraletan, 17:00etatik 18:00etara ematen dira gimnasia akrobatiko klaseak, 6 urtetik gorako neska-mutilentzat, eta oraindik tokia dagoenez, izena eman daiteke: 688 688 444 telefonoan edo

hernanigee@hotmail.com.


Iker eta Eneko Pouk bide berria zabaldu dute Marokon

Taghia zonaldean, Atlasean, 2.400 metrotara dago "Agur" izena jarri dioten bidea.

Iker eta Eneko Pou anaiek eskalada bide berriaireki dute Marokon. Taghia zonaldean, Atlasean, 2.400 metrotara dago "Agur" izena jarri dioten bidea. Behin helburu hau beteta, ekainaren amaieran, "Lau elementu" proiektuaren hurrengo urratsa emango dute Afrikan.


'Hurrengo bizitzan zuberotarra izan nahi nuke'

Urak bezala musikak bidea irekitzeko duen gaitasunaz aritu da elkarrizketa gertukoan: "San Juan suak bezala inguratzen gaitu kolektibora musikak"

"Bakardadea eta isiltasuna ez dira txarrak kontrolpean badituzu", esan digu Angel Valdesek. Eta horregaitik erabaki du 33 urteko ofiziotik erretiratu ondoren, bere erretiroak eta konfinamenduak bat egin duten honetan, isiltasuna bilatzea. Musikan bezala, isiltasasunak datorrenari indarra ematen duela uste duelako, akaso. Musikaren indarraz, musikak mundua mugitzeko duen gaitasunaz, kolektiboa batzeko duen ahalmenaz eta klasikoek kolektibo hori identitatez janzteko egin duten ahaleginaz aritu zaigu, elkarrizketa gertukoan.

Gertuko elkarrizketa gehiago

-Maite Larburu -Fernando Velazquez -Josu Zabala -Anari


Estatu Islamikoak 21 kristau egiptoar hil ditu

Egiptoko Elizak hilketak baieztatu ditu eta Abdelfata al Sisi Egiptoko presidenteak adierazi du hilketei 'iruditzen zaien moduan' erantzuteko aukera gordetzen dutela.

Estatu Islamikoak 21 kristau egiptoar hil dituela baieztatu du Egiptoko Elizak eta Albdelfata Al Sisi Egiptoko presidenteak zazpi dolu egun izendatu ditu, MENA Egiptoko albiste agentzia ofizialak berri eman duenez. Halaber, Al Sisi presidenteak larrialdiko bilera bat deitu du bideoaren egiazkotasuna egiaztatzeko.

Abdelfata al Sisik adierazi duenez, hilketei "iruditzen zaien moduan erantzuteko aukera" gordetzen du haren herrialdeak.

Estatu Islamikoak, ustez, 21 kristau egiptoarren heriotza erakusten duen bideoa argitaratu du igande honetan.

Antza denez, jihadistek abenduan eta urtarrilan bahitu zituzten Libiako Sirte hirian.

Gaur zabaldutako irudi horietan, beltzez jantzitako gizonak ageri dira bahituen alboan, itsas bazter batean. Bahituek laranja koloreko jantzia daramate soinean eta belaunikatzera behartzen dituzte bahitzaileek, lepoa moztu aurretik.

Bideoak "Odolez beteriko mezu bat gurutzearen herriarentzat" du izena, 5 minutuko iraupena du eta bertan jihadistak "Egiptoko Eliza etsaiaren jarraitzaileei" zuzentzen zaie.

Bahituei lepoa moztu aurretik, milizianoetako bat kamerari zuzentzen zaio: "Zuen gurutzatuen segurtasuna ilusio bat baino ez da".

Egiptoko presidenteak premiazko bilera bat deitu du

Abdelfata Al Sisi presidente egiptoarrak premiazko bilera bat deitu du bideoaren egiazkotasuna egiaztatzeko.


Idoia Arraiza: Indarkeria matxista jendarte guztiaren ardura da


"Programazio berria egin dugu, aurki aurkeztuko dugu festa bidez"

URKO AÑIBARRO (Laudio, 1976)Uhinak Irrati Libreko kidea da. Urte bateko etenaldiaren ondoren martxan jarri dute berriz Aiaraldeko irrati librea.

Ia urte bateko etenaldiaren ondoren martxan eta indartuta zatozte...

Bai, hala da. Programazio berria egin dugu eta aurki aurkeztuko dugu festa baten bidez. Emisioak,ordea, hasiak daude.

Zer topatuko du Uhinak irratian entzuleak?

Hiru zatitan bana daiteke programazioa. Lehenbizikoan, Uhinak irrati libreak ekoizten dituen saioak daude: La lista negra, Ojo de agila... Magazin beteranoak daude, baita berriak ere. La lista negran esaterako, literatura, musika, zinema, politika... denetarik lantzen dute, ikuspuntu sakarsikoarekin. Ojo de Agilan, aldiz, aktualitateari umoretik egiten diote kritika. Bi saio hauek Uhinak irratiko sorreratik daudenak dira, zazpi urte baino gehiago dituzte. El Abismo de Tanhausel magazinean komikiak, manga, bideo jokoak... jorratuko dituzte, gai "frikiak". Sugearen sagarra izenekoan, berriz, feminismoa eta emakumearen inguruko kontuak landuko dituzte. Saio musikalalak ere badira, El pich prodigioso, Gimm in the rock, sub-gaua, a caraperro, erraldoi txikiak...

Beste bi zutabeak Hala Bedi eta Aiaraldea Irratia liratezke. Goiz eta arratsalde partean Suelta la olla eta Zebrabidea magazinak emitituko dira. Baita Infozazpiren Kale Gorrian programa ere. Bestalde, Aiaraldea internet irratiko saio guztiak Uhinak irratiaren bidez pasako dira FMra. Harian magazina, esaterako, 15:00etan eta 21:00etan entzun liteke.

Komunikazio kanpainarik egingo duzue?

Alde batetik www.uhinak.net webgunean irratsaio guztiak egongo dira eskura, baina kalera ere ateratzekoak gara jende guztiak jakin dezan Uhinak irratia bueltan dagoela. Aurkezpen festa ere tartean dugu. Oraindik ez dugu data zehaztuta, baina otsaila inguruan izango da ziurrenik.

Aurrera begira zein asmo duzue?

Betidanik izan ditugu arazo teknikoak, Luiaondo eta Laudiotik kanpo irratia entzuteko zailtasunak daude. Arazo horiek konpondu nahian gabiltza, nahiko zaila eta garestia da. Problema horiek konpontzen saiatuko gara.


San Lorentzo azokak 80 ekoizle inguru bilduko ditu bihar Algortan

San Lorentzo azoka ospatuko da ostegun honetan, abuztuak 10, Algortako San Nikolas, Biotz Alai eta Getxo Antzokiko plazetan. Guztira, ehun erakustokitan banaturiko 80 bat ekoizle bilduko ditu feriak, Getxoko Kultur Etxeak jakinarazi duenez. Azoka goizeko 10etan irekiko da, arratsaldeko 14:30ean bukatzeko. Hala ere, jardunaldiari 22:00etan emango diote amaiera, Biotz Alai abesbatza algortarrak eskainiko duen ohiko kontzertuarekin.

Goizean zehar, bisitariek euskal baserriko hainbat ekoizkin erosi ahal izango dituzte, hala nola, barazkiak, frutak, gaztak, pateak, ogia, pastelak, eztia, sagardoa, txakolina... Sendabelarrak eta lore apaingarriak eta artisautsa-kontserbak ere izango dira, besteak beste. Gainera, trikitilariek eta dultzaineroek giroa alaituko dute eta txoznetan txorizoa, sagardoa eta beste hainbat produktu dastatu ahal izango dira.

Gazta, barazki eta landare lehiaketak

Eguerdia aldera, ekoizle askok nahitaezko hitzordua izango dute, Idiazabal jatorrizko gazta, barazki eta landareen ohiko lehiaketen eskutik. "Azokan aurkezten diren produktuen kalitatea eta aniztasuna dira ekimenaren ezaugarri nagusiak. Ildo honetan, mota honetako Bizkaiko azokarik garrantzitsuenetarikoa bihurtu da Algortakoa, eta horrela, baieztatzen du joan den urtean 15 milatik gora bisitari izatea. ", gaineratu dute kultur iturriek. Aipatu bezala, jaieguna gaueko 22:00etan bukatuko da, Biotz Alai abesbatza algortarrak izen bera duen plazan eskainiko duen doako emanaldiarekin.


TopaEgunerako motorrak berotzen

Zapatuan, hilak 28, ospatuko da euskaltzaleen jaia Soraluzen, TopaEguna, eta antolatzaileak ari dira motorrak berotzen. Jose Angel Irigaray euskal idazle eta poetaren eskutik bidali digute festarako gonbidapena.


Udalak GPS bidez landa lursailak mugatuko ditu

Legazpiko Udalak GPS bidez mugatuko ditu udalerriko landa lursailak. Bi fasetan egingo du. Lehenengoan 8. poligonotik 14.era artekoak mugatuko ditu. Bi bilera antolatu ditu lurjabeei ekintzaren berri emateko: gaur eta bihar, 19:00etan, kultur etxean.


Gazte bat larri zauritu da Plentziako jaietan, labankadaz eta Ertzaintzak adingabe bat atxilotu ditu; beste bi atxilotu ere izan dira beste borroka batean


Emakumearen Mundu Martxaren inguruan zenbait ekitaldi antolatuko dira herrian

Urriaren 1ean, 13:30ean, ongietorria emango zaio Zumaian Emakumeen Mundu Martxari. Horri lotuta, Zumaiako Udaleko Berdintasun Sailak, Berdintasun foroak, Malen Etxeak eta Zumaiako Asanblada Feministak zenbait ekitaldi antolatu dituzte datozen asteetarako.

Hemen duzue ekitaldien egitaraua:

Irailak 17

18:30 “GURE GENEALOGIA FEMINISTAK” Liburuaren aurkezpena. Emagin Elkarteak. Alondegian (Oxford aretoan).

Irailak 27

12:30 “MARTXAN ETA DANTZAN”

Ekitaldia: Astindu dantza taldea, Zumaiako Zumba taldea eta Afrikar Elkarteko emakumeak. Kofradian.

Urriak 1

13:00 Harrera Emakumeen Mundu Martxari. Itsaskiroldegitik Beheko plazaraino. Parte-hartzaileak: Zumaiako Trikitilaria eta Zarauzko Batukada.

Jarraian, Emakumeen Mundu Martxaren ekitaldi berezia: Emaku- meen Mundu Martxaren adierazpena, bertsoak (Uxue Alberdi, Maddi Gallastegi eta Ainhoa Agirrezabaldegi) eta herriko Emaku- me Afrikarren dantzak.

Ondoren, bazkaria Gaztetxean (Izena emateko epea: irailak 29 arte).

18:30 Zumaiako esperientzia feministei buruzko mahai ingurua. Parte-hartzaileak: Malen Etxea, Zumaiako asanblada feminista eta Zumaiako Berdintasun foroa. Alondegia (Oxford aretoan).


Artzaintza, gertutik

Artzain Eguna ospatuko dute bihar Uharte Arakilen (Nafarroa).Ardi latxaren lehiaketaz gain, beste hainbat lehiaketa ere izango dira

Artzain Eguna egingo dute bihar Uharte Arakilen (Nafarroa). Lehiaketa egiten duten 48. urtea izango da. Hainbat txapelketa egingo dituzte goizean, eta bazkariarekin amaituko dute eguna.

«Artzain txakur lehiaketarekin hasi ginen, eta, pixkanaka, artzainekin eta ardiekin zerikusia duten bestelako ekitaldiak sartu genituen egitarauan, latxarekin diren arazoak kalera ateratzeko», azaldu du Jose Mari Ustarrozek, antolatzaileetako batek. Artzainak omentzeaz gain, «promozioa» egin nahi diete.

Epaimahaiaren hautaketarekin eta aurreskuarekin ekingo diote egunari, 10:00etan. Jarraian, Nafarroako ardi latxaren esne gordinaz egindako gaztaren txapelketa egingo dute. Ordu berean —10:30ean— hasiko dira, batetik, Nafarroako ardi latxaren erakusketa eta esne ekoizpen lehiaketa eta, bestetik, Latxa jatorriko abere arrazaren lehiaketa, «txapelketa guztien artean, garrantzitsuena».

11:30ean, artaldea herritik igarotzen ikusteko aukera izango da, Aralarretik Andiara aldatzen direla. Era berean, 11:00etatik 13:00etara, Nafarroako ile mozte mekanikoaren txapelketa egingo dute. Txakurren txanda 11:00etatik 12:00etara bitartean izango da: euskal artzain txakurren, Pirinioetako artzain txakurren eta galzorian dauden arrazen erakusketa egingo dute.

Artzain Eguneko parte hartzaileei omenaldia egingo diete 12:00etan. Ardiki gisatuaren txapelketa eta Nafarroako ardoen dastatzea egingo dituzte gero. Enkantean jarriko dute goizean saritutako gaztaren erdia, 13:30ean —iazkoa 4.350 euroan saldu zen—. Bazkaria frontoi estalian izango da, 14:30ean.

Ustarrozen arabera, artzainak gustuko dituenak «egun ederra igarotzeko aukera» izango du: «Igande osoan izango da zer jan, edan eta ikusia».

Artzain Eguna 2015

Bihar, Uharte Arakilen (Nafarroa), 10:00etan.


Barauts eta ebaketa-erramintak, IZAR fabrikan

Zornotzan dagoen gizarte ekonomiako enpresa da Izar Cutting Tools S.A.L. Barautsak, gaztelerazko brokak, eta mota guztietako ebaketa-erramintak fabrikatzen dituzte bertan.

Zornotzako Izar Cutting Tools fabrikan izan gara. Mundu osorako barautsak, fresak edo bestelako ebaketa-tresnak ekoizten dituzte bertan. Milimetro gutxiko pieza horien atzean ordea, pertsona askoren lana dago.

Karlos Pujana bertako jerenteak egin digu harrera eta Siv Bermeosolok, enpresako Customer Experience Officer-ak, lagundu digu tailerraren bisitan.


Nafarroako aurrekontu proiektuaren kontra osoko zuzenketa aurkeztu du EH Bilduk

Nafarroako Gobernuak 2015eko aurrekontuen aurreproiektua aurkeztu zuen urrian. Finantza gastuak kenduta, 3.417,6 milioi euroko gastu publikoa aurreikusten du, aurtengoa baino %1 gehiago. PSNk iragarri zuen osoko zuzenketa aurkeztuko duela egitasmoaren kontra, eta beste horrenbeste egin du EH Bilduk.

Gaur aurkeztu du koalizioak osoko zuzenketa Nafarroako Parlamentuan, kritikatuz UPNk "modu arduragabetsuan, aurreko urteetan porrot egindako proiektu bera" aurkeztu duela 2015eko kontuetarako. Datorren astean, prentsaurrekoan azalduko ditu koalizioak zezenketen nondik norakoak.


Kutxazain automatiko bat erre dute Donostian

Atzo gauean Bankoaren bulego bateko kutxazainari su eman zioten Donostiako Amara auzoan. Ertzaintzak agertu duenez, kutxazaina guztiz hondatu du suteak.

Zehazki, Amarako Madril hiribidean dagoen Bankoaren bulegoko kutxazainari eman zioten su, atzo gauerdirako hamar bat minutu falta zirela.

Ertzaintzaren arabera, likido sugarria bota zuten norbaitzuek kutxazainean, eta gero piztu egin zuten. Suhiltzaileek amatatu behar izan zuten.